text:
Dufashe urugero ku Rwanda, amateka agaragaza ko Ifaranga ryatangiye gukoreshwa mu Rwanda mu hagati y’umwaka wa 1914 ubwo Ababiligi batangizaga ifaranga rigasimbura urupiya(Deutsch-Ostafrikanische Rupie) ryakoreshwaga ku gihe cy’Abakoloni b’Abadage.
Kuva icyo gihe mu Rwanda hakoreshejwe Ifaranga rya Congo-Mbiligi, kera kabaye risimburwa n’Ifaranga ryari risangiwe n’u Rwanda n’u Burundi.
Nyuma y’ubwigenge bw’ibihugu byombi nibwo hatangiye gukoreshwa ifaranga ry’u Rwanda nyirizina, gusa zaba inoti cyanwa ibiceri, byagiye bihindurwa uko iminsi yagiye ishira kugeza na n’ubu.
Soma uko amafaranga yagiye ahindurwa mu myaka 20 ishize
Mu kiganiro Banki Nkuru y’u Rwanda yahaye abanyamakuru kuwa mu 2014 ubuyobozi bwayo bwavuze ko ifaranga ry’u Rwanda ridahinduka cyane, ko no mu myaka 20 ishize habaye impinduka zikomeye inshuro ebyiri gusa, mu gihe ngo mu bindi bihugu bimwe na bimwe bo bahindura kenshi amafaranga bakoresha.
Umusesenguzi mu by’ubukungu, Teddy Kaberuka, agaragaza zimwe mu mpamvu zituma ibihugu bihindura ubwoko bw’amafaranga byakoreshaga, amashyashya bikayakwirakwiza mu bantu buhoro buhoro, bityo ayari asanzwe agasubizwa muri banki gake gake.
Umutekano w’amafaranga
Iterambere ry’ikoranabuhanga mu byiciro bitandukanye rirakomeza kwiyongera ku Isi ari nako ba rusahurira mu nduru baryifashisha mu manyanga akomeye arimo no kwiba igihugu cyangwa kwinjira mu mabanga yacyo.
Kaberuka avuga ko igihugu gishobora kubona abanyoni bageze ku ikoranabuhanga ryifashishwa mu gukora amafaranga yacyo, kigahitamo kuyahindura kikongeramo ibimenyetso bigaragarira amaso cyangwa bitagaragara kugira ngo abayigana bibagore.
Agira ati “ Uko ikoranabuhanga rigenda rirushaho gutera imbere, abigana amafaranga nabo barushaho kwiyongera, bigatuma Banki Nkuru ifata icyemezo cyo kugira utundi tuntu yongeramo kugira ngo uyigana bitazamworohera.”
Gusaza kw’amafaranga
Burya ngo nta kidasaza, amafaranga na yo ibyo akorwamo birasaza nk’uko imyenda cyangwa ibindi bikoresho bisaza.
Mu minsi mike Banki Nkuru y’Igihugu iherutse gutangaza ko buri mwaka u Rwanda rutanga miliyari ebyiri rukoresha mu mahanga amafaranga akoreshwa mu gihugu. Ahanini atangwa mu gusimbuza ashaje.
Hari igihe Banki Nkuru y’Igihugu ijya gukoresha amafaranga yashaje igasanga ibyo akorwamo byarahindutse cyangwa bitakiboneka bitewe no gutera imbere kw’ikoranabuhanga, bikaba ngombwa ko bahitamo gukoreshwa ibihari bigezweho, amafaranga akaba ahindutse atyo.
Amabwiriza y’ibigo mpuzamahanga
Kaberuka avuga ko hari igihe ibigo mpuzamahanga by’ubukungu nka Banki y’Isi n’ikigega mpuzamahanga cy’Ubukungu FMI, bishyiraho amabwiriza agena ingano mu burebure n’ubugari bw’inoti cyangwa umuzenguruko w’ibiceri.
Ibi bituma ibihugu bitegekwa ko amafaranga bikoresha ahinduka akagira indi miterere, akaba yakongerwamo ikintu runaka bigatuma imimerere y’inoti cyangwa igiceri ihinduka.
Impamvu za politiki
Hari igihe igihugu kinjira mu bihe by’intambara ndetse bigatuma abanyagihugu bahunga, aba bashobora guhungana amafaranga menshi ndetse bakajya aho iyo banki iba itakibasha kugenzura ayo mafaranga.
Ku bw’ibi, Banki ifata icyemezo cyo guhindura amafaranga bigatuma abayahunganye bayagarura kugira ngo atabapfira ubusa.
Urugero rwa vuba ni ibyabaye mu Burundi ubwo hatangiraga kuba imvururu za politiki zatumye abarenga ibihumbi 300 bahungira mu bihugu bitandukanye batwara n’amafaranga y’u Burundi, ibi byatumye Banki Nkuru y’u Burundi iyahindura ndetse ishyiraho n’igihe ntarengwa cyo kuba abayafite bayagaruye ngo baguranirwe.


c: text/html

text:
Rwanda | Kayonza: Abanyamabanga nshingwabikorwa barasaba abayobozi b’akarere kubabera abajyanama kurusha kubabera abagenzacyaha
Abanyamabanga nshingwabikorwa b’imirenge igize akarere ka Kayonza, kuri uyu wa gatanu tariki 21/09/2012, basabye abayobozi b’akarere ka Kayonza kubabera abajyanama kurusha kugaragara nk’abagenzacyaha igihe basuye imirenge.
Ibi byavuzwe n’umunyamabanga nshingwabikorwa w’umurenge wa Gahini, Murangira Xavier, unahagarariye abandi banyamabanganshingwabikorwa b’imirenge mu karere ka Kayonza. Yabivuze nk’icyifuzo cy’abanyamabanga nshingwabikorwa nyuma gusinyana imihigo y’imirenge n’umuyobozi w’akarere ka Kayonza, John Mugabo.
Ni ku nshuro ya kabiri umuyobozi w’akarere ka Kayonza asinyana imihigo n’abanyamabanga nshingwabikorwa b’imirenge. Gusa ngo kuri iyi nshuro ni bwo byakozwe neza kuko umwak ushize iyo mihigo itari yarateguwe neza ndetse ngo nta n’ingamba zo gukora igenzura ku ishyirwa mu bikorwa ry’iyo mihigo zari zarafashwe nk’uko byagenze uyu mwaka.
Buri munyamabanga nshingwabikorwa w’umurenge yagaragaje ibyo yiyemeje kuzageraho afatanyije n’abaturage bikubiye mu mihigo y’umurenge y’umwaka wa 2012/2012. Imirenge yose yashyize imbaraga mu bikorwa by’ubukungu n’iterambere ry’abaturage.
Ubuyobozi bw’akarere ka Kayonza n’inama njyanama y’ako karere by’umwihariko, ngo buzagerageza gufasha abanyamabanga nshingwabikorwa b’imirenge uko bishoboka. Cyakora ngo ntibibujije ko hazabaho gukebura umunyamabanga nshingwabikorwa w’umurenge utazagaragaza imbaraga n’umurava mu gushyira mu bikorwa imihigo yasinye, nk’uko umuyobozi w’inama njyanama y’ako karere, Butera K. Jean Baptiste yabivuze.
Abanyamabanga nshingwabikorwa b’imirenge banasabye ubuyobozi bw’akarere ka Kayonza kujya bwohereza amafaranga agenerwa imirenge hakiri kare kugira ngo ibikorwa by’imirenge bikorwe vuba.
Abanyamabanga nshingwabikorwa bavuze ko gusinya imihigo y’umurenge imbere y’umuyobozi w’akarere bizabatera ishaka ryo gukora cyane kugira ngo hatagira umurenge n’umwe usigara inyuma.

robotstxt: allowed

filter: keep


text:
Igisubizo: Nubwo Bibiliya ntaho yerura ko umukristo ashobora kwinjirwamo n’amadayimoni, ukuri itanga ku byerekeranye no mu Mwuka kwerura ko umukristo ataturwamo n’amadayimoni. Hari itandukaniro rinini hagati yo guturwamo, no gutsikamirwa cyangwa kubuzwa amahoro n’idayimoni. Guturwamo n’idayimoni bivuga yuko iryo dayimoni riba rifite ubuyobozi busesuye ku bitekerezo n’ibikorwa by’uwo muntu (Matayo 17:14-18, Luka 4:33-35, 8:27-33). Gutsikamirwa cyangwa kubuzwa amahoro n’idayimoni biba iyo idayimoni ryibasiye umuntu mu Mwuka, rimwoshya, rimusunikira gucumura no gukora inabi. Mw’Isezerano Rishya ryose ahavugwa guhangana n’abadayimoni, nta hantu na hamwe hagaragara kwirukana abadayimoni ngo bave mu bizera (Abefeso 6:10-18). Ahubwo abizera bashishikarizwa kunangirira Satani (Yakobo 4:7, 1 Petero 5:8-9) aho kumwirukana.
Abakristo baturwamo na Mwuka Wera (Abaroma 8:9-11, 1 Abakorinto 3:16, 6:19). Nta kuntu rero Mwuka Wera yabana n’abadayimoni mu muntu umwe. Yewe, byaba ari ishyano gutekereza ko Imana yakwemera ko abana bayo, abo yironkeye mu giciro gihenze cy’amaraso ya Kristo (1 Petero 1:18-19), ikabagira ibyaremwe bishya (2 Abakorinto 5:17), bakoreshwa n’amadayimoni. Yego, abizera turi mu ntambara ikomeye turwanamo na Satani n’abadayimoni be, ariko ntibaturimo. Intumwa Yohana yaravuze ati: “Bana bato, muri ab'Imana kandi ba bandi mwarabanesheje, kuko uri muri mwe aruta uri mu b'isi” (1 Yohana 4:4). Uwo ninde uturimo? Mwuka Wera. Ninde uri mub’isi? Satani n’abadayimoni be. Nuko rero, umukristo aba yaranesheje abadayimoni; kubw’ibyo, abavuga ko abadayimoni batura mu mukristo ntaho babikura muri Bibiliya.
Kuko Bibiliya yerekana neza ko umukristo atashobora guturwamo n’amadayimoni, hari bamwe bigisha bakoresha ijambo “guhangwamo” n’amadayimoni, bashaka kuvuga ko amadayimoni aba yarigaruriye umukristo, ngo nubwo ataba amurimo. Ariko rero, witegereje, usanga uburyo basobanura “guhangwamo” n’amadayimoni bisa neza no guturwamo n’amadayimoni. Byose ni kimwe, guhindura inyito ntabwo byemerera idayimoni gutura mu mukristo cyangwa ngo rimwigarurire. Yego, kurwanywa no gutsikamirwa n’amadayimoni ni ukuri kwa buri munsi ku bakristo, ariko bihabanye na Bibiliya kuvuga yuko umukristo yakuzura amadayimoni, cyangwa yahanzweho.
Abenshi bavuga ko umukristo ashobora guhangwaho n’abadayimoni babikura kubyo baba bariboneye n’amaso yabo, aho umukristo ufite ubuhamya buzwi yagaragaje ibimenyetso byuko ari gukoreshwa n’amadayimoni. Ni ngombwa ariko kumenya ko ibyo amaso atwereka bitagombye gusimbura cyangwa gusenya ibyo Bibiliya ivuga. Ahubwo dukwiye kuyungururira ibyo amaso atwereka mu kayunguruzo k’ibyanditswe (2 Timoteyo 3:16-17). Kuba wabona umuntu uzwiho ubukristo yifata nk’uwahanzweho n’amadayimoni, aho gutuma ukemanga Bibiliya wakemanga bukristo bwe. Nta na rimwe bikwiye gutuma wemera ko umukristo yaturwamo cyangwa ngo yigarurirwe n’amadayimoni. Hari nubwo wenda uwo muntu yaba ari umukristo nyakuri ariko wenda akaba ari gutotezwa/atsikamiwe n’amadayimoni mu buryo budasanzwe, cyangwa afite ibibazo byo mu mutwe utazi.
Dusubiremo, ibyo tubona bigomba kuyungururirwa mu byanditswe, aho kuyungururira ibyanditswe mubyo tubona.
Ikibazo: Ese amadayimoni ashobora kwinjira mu mukristo? Byashoboka se ko umukristo yakuzura amadayimoni?
Igisubizo: Nubwo Bibiliya ntaho yerura ko umukristo ashobora kwinjirwamo n’amadayimoni, ukuri itanga ku byerekeranye no mu Mwuka kwerura ko umukristo ataturwamo n’amadayimoni. Hari itandukaniro rinini hagati yo guturwamo, no gutsikamirwa cyangwa kubuzwa amahoro n’idayimoni. Guturwamo n’idayimoni bivuga yuko iryo dayimoni riba rifite ubuyobozi busesuye ku bitekerezo n’ibikorwa by’uwo muntu (Matayo 17:14-18, Luka 4:33-35, 8:27-33). Gutsikamirwa cyangwa kubuzwa amahoro n’idayimoni biba iyo idayimoni ryibasiye umuntu mu Mwuka, rimwoshya, rimusunikira gucumura no gukora inabi. Mw’Isezerano Rishya ryose ahavugwa guhangana n’abadayimoni, nta hantu na hamwe hagaragara kwirukana abadayimoni ngo bave mu bizera (Abefeso 6:10-18). Ahubwo abizera bashishikarizwa kunangirira Satani (Yakobo 4:7, 1 Petero 5:8-9) aho kumwirukana.


text:
Abasenateri biyemeje gushyira imbaraga mu gushakisha amakuru ahagije ku bayobozi baba bashyizwe mu myanya y’inzego za Leta mbere y’uko batangira akazi kugira ngo habanze kwemezwa ubunyangamugayo bwabo.
Icyemezo cyo gukaza ikusanyamakuru ku bahabwa akazi muri Leta cyaje mu myanzuro y’umwiherero w’iminsi itatu wabasenateri wari ugamije guhitamo icyerekezo cya Sena nyuma yivugururwa ry’Itegeko Nshinga rya Repububurika y’u Rwanda.
Sena yiyemeje ko izajya ikora iri genzura mbere y’uko umukozi atangira imirimo kugira ngo abahabwa akazi babe bazira amakemwa.
Undi mwanzuro mu yafashwe mu mwiherero ushimangira gushyiraho amategeko yihariye agena uko Sena imenya ikanagenzura ibikorwa bya Guverinoma n’ibindi.
Perezida wa Sena Bernard Makuza yagize ati “Amahame ya Sena ni inkingi u Rwanda rwubakiraho, hakaba hakubiyemo ibitekerezo bishingiye ku byifuzo by’Abanyarwanda, abayobozi baharanira ko abanyarwanda bose bagira amahirwe angina, kubaka igihugu kigendera ku mategeko, gushimangira ubuyobozi bushingiye kuri demokarasi n’ibindi.
Perezida wa Sena Makuza asanga amahame remezo ya Sena ari nk’urutirigongo rw’u Rwanda kuko atanga umurongo n’icyerekezo bigena iyubahirizwa ry’ubumwe bw’Abanyarwanda bushingiye ku kurwanya ingengabitekerezo ya Jenoside, amacakubiri n’irindi vangura ryose.
Bivugwa ko amahame remezo ya Sena yasaranganyijwe mu mitwe yose ya Sena mu gihe ubusanzwe yakurikiranwaga n’abagize komisiyo ishinzwe Politiki
Visi perezida wa Sena Gakuba J d’Arc we yagaragaje iterayabikorwa ry’igihe kirekire Sena n’icya bugufi cya Sena mu Nteko Ishinga amategeko.
Uyu munsi, Barack Obama yabaye Perezida wa Mbere wa USA usuye umujyi wa Hiroshima aharashwe igisasu cya kirimbuzi kigahitana abasaga 150 000. Ntiyigeze asaba imbabazi abagezweho n’ingaruka z’icyo (...)
Ibitaro bya Shyira biherereye mu Murenge wa Shyira Akarere ka Nyabihu mu Ntara y’Iburengerazuba ni bimwe mu bitaro byashinzwe mu Rwanda bwa mbere ahagana mu mwaka 1930 bigera aho kuvura abarwayi (...)
Ubuyobozi bw’Ibiro bya Umuryango w’Ubucuruzi bw’Afurika y’Iburasirazuba n’Amajyepfo (COMESA) mu Rwanda (Bureau National) burasaba Abanyarwanda kwirinda akarengane kavuka mu gihe bagezweho n’ingaruka (...)
Mu buhamya bw’abari batuye ku karere ka Nyarugenge mu gihe cya Jenoside yakorewe Abatutsi mu 1994, bavuga ko batazibagirwa umugabo witwa Setiba waje mu mujyi wa Kigali ari umupagasi aturutse mu (...)
Umusozi wa Mwurire uri mu murenge wa Mwurire mu karere ka Rwamagana, waguyeho abatusti barenga ibihumbi 26, nyuma yo kwirwanaho mu gihe kigera ku cyumweru. Bamwe mu barokokeye i Mwurire bemeza (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Rucagu yasabye Intagamburuzwamumihigo za UNILAK kwambara Ndi Umunyarwanda
Umuyobozi mukuru w’ itorero ry’ igihugu ,Rugacu Boniface yasabye abanyeshuri ba UNILAK basoje icyumweru cy’ intore mu zindi (Induction week)kwirinda ivangura ry’amako bakambara Ndi Umunyarwanda.
Aba banyeshuri bahawe izina Intagamburuzwamuhigo bari bamaze icyumweru cyose bigishwa indangagaciro na kirazira by’ umuco nyarwanda.
Rugacu yasabye aba banyeshuri kwirinda amacakubiri n’ ivangura ahubwo bakambara Ndi Umunyarwanda aho bari hose.
Yagize ati“ Ndi Umunyarwanda ni gahunda ikomeye cyane. Ugiye kwambara wambare umukenyero wa Ndi Umunyarwanda, inkweto ya Ndi Umunyarwanda, ingofero ya Ndi Umunyarwanda”
Uyu muyobozi yabwiye aba banyeshuri ko kwambara Ndi Umunyarwanda bivuze kudatemberana Ubuhutu, Ubututsi n’ ubutwa.
Mu byo aba banyeshuri bahigiye imbere y’ intore nkuru harimo kwimakaza indangagaciro na kirazira z’ umuco nyarwanda birinda gutwara inda zitateganyijwe, gushyigikira gahunda ya Hefor She, kwimakaza Ndi Umunyarwanda n’ ibindi.
Umuyobozi mukuru w’ itorero ry’ igihugu ,Rugacu Boniface
Umwe muri aba banyeshuri bashya binjiye muri kaminuza ya UNILAK, Tuyishimire Dyna Fille waganiriye n’ ikinyamakuru umuryango yavuze ko kwirinda inda zitateguwe bazabifashwamo no kwishakamo ibisubizo nk’ uko ngo abakobwa n’ abamama bo hambere babigenzaga.
Yagizeati “ Dufite Club tubarizwamo, harimo iyo kwizigamira kugira ngo twishakemo ibisubizo nk’ uko abamama n’ abakobwa bo hambere babigenzaga. Urumva tuzajya tuva mu masomo tujye muri club ibyo bindi by’ ubusambanyi nta mwanya tuzabibonera”
Umuyoboziwa UNILAK, Ngamije Jean yavuzeko aba banyeshuri bashya ari intore nshya zinjiye mu zindi ntore zisanzwe muri UNILAK, yongeraho ko iyi kaminuza iri ku rwego mpuzamahanga mu bijyanye n’ imyigishirize ariko ikagira n’ umwihariko.
Yagize ati “Kaminuzaya UNILAK ku bijyanye n’ imyigishirize iri ku rwego mpuzamahanga, ikagira n’ umwihariko w’ indangagaciro yagikiristu yiyongera kuri izo zindi.Ibi bifasha abana bacu kuba abantu bazima buzuye kuko umwana agomba gukura mu gihagararo, akagira ubwenge, akagira n’ umutima”
Kaminuza ya UNILAK yashinzwe mu mwaka wa 1997 n’ababyeyi b’Abalayiki b’Abadiventiste. Kuri ubu ifite ibigo bitatu biyishamikiyeho, hari mo icyicaro gikuru i Kigali, Ikigo cya UNILAK- Nyanza na UNILAK- Rwamagana.
Uyu mwaka yakiriye abanyeshuri bashya 450 ari nabo basoje icyumweru cy’intore mu zindi kizwi nka Induction week mu rurimi rw’ icyongereza.


text:
Bibiliya ivuga iki ku mibonano mpuzabitsina, kwagazanya, gusomana n’ubutinganyi ?
Bibiliya ni ihuriro ry’ibitabo byinshi bivuga ku ngingo zitandukanye zirimo ibijyanye n’amateka, ubuhanuzi, ubusizi, inyigisho mbonezamibereho n’ibindi byashyizwe hamwe hagati y’ikinyejana cya munani mbere y’ivuka rya Yesu n’icya kabiri nyuma y’ivuka rye.
Abasoma Bibiliya bavugako ihishemo ubuhanga bwinshi ndetse nta ngingo n’imwe irebana n’ubuzima bwa muntu ndetse n’ibibera ku Isi utasangamo.
Yigisha ibijyanye n’imibonano mpuzabitsina haba kuyikora mu buryo bwiza, kwagazanya, gusomana no kubaho ubuzima bw’umunyenga w’urukundo, abakundana barebana akana ko mu jisho ariko inavuga ku busambanyi no ku batinganyi.
Bifashishije imirongo yo muri Bibiliya, Stephen Kendrick na Alex Kendrick banditse igitabo ‘The Love Dare’ kigaragaza mu by’ukuri Igisobanuro nyacyo cy’ urukundo n’abitwa ko bazi Imana uburyo bagakwiye kuba barubamo.
Imana yatanze uburyo abantu bakwishimira ubuzima binyuze mu mibonano mpuzabitsina . Niba wari uziko gukora imibonano mpuzabitsina ari ugupfa kubikora gusa, Bibiliya itanga inama ndetse n’impamvu Imana yashyizeho iki gikorwa ndetse n’amabwiriza akigenga.
Iki gitabo cyerekana ko urukundo ari inkingi ya mwamba mu buzima bwa buri munsi cyane cyane ku bashakanye.
Amasomo ya Bibiliya iki gitabo kigarukaho ashimangira ko impamvu Imana yashyizeho umugabo n’umugore ndetse ikabashyingira kwari ukugira ngo umunezero wa muntu ukomeze kuba mwinshi kandi habeho kororoka.
Kurongorana bigomba kubahwa
Mu Baheburayo 13:4 hagira ati ‘Kurongorana kubahwe n’abantu bose kandi kuryamana kw’abarongoranye he kugira ikikwanduza, kuko abahehesi n’abasambanyi Imana izabaciraho iteka.”
Ayandi magambo dusanga mu gitabo cy’Itangiriro 2:24 agira ati ‘Nicyo gituma umuntu azasiga se na nyina ,akabana n’umugore we akaramata ,bombi bakaba umubiri umwe’.
Ikindi kiragagaza ko Bibiliya ishyigikiye imibonano mpuzabitsina ni uko muri Yesaya 34: 16 hagaragaza ko Imana yageneye buri muntu, yaba umugore n’umugabo uwo bakwiranye bagomba kubana.
Iri jambo rigira riti ‘Nimushake mu gitabo cy’Uwiteka musome, nta na kimwe muri ibyo kizabura, nta kigore kizabura ikigabo cyacyo kuko Uwiteka ari we ubitegekesheje akanwa ke, kandi umwuka we akaba ari we ubiteranije.’
Bibiliya ishyigikiye kwagazanya no gusomana kw’abashakanye
Hari abumva ko kwagazanya ari bibi hari n’ababifata nko gutandukira nyamara ku bashakanye Bibiliya ibaha uburenganzira busesuye bwo kubikora.
Mu gitabo cy’Imigani 5:15-19 hagaragaza ko umugabo n’umugore bagomba kwishimira ubuzima bw’abashakanye bakanezezanya.
Iri jambo rigira riti “ Nk’imparakazi ikundwa n’isirabo nziza, amabere ye ahore akunezeza kandi ujye uhora wishimira urukundo rwe.”
Indirimbo za Salomo 7:6-12: Aha umwanditsi arata ubwiza bw’umukobwa akunda uko amabere n’umusatsi we bimunezeza n’ibindi.
Indirimbo za Salomo 7:7 :Uburebure bwawe buhwanye n’umukindo n’amabere yawe ahwanye n’amaseri yawo.
Bibiliya irwanya yivuye inyuma ubusambanyi
Nubwo Bibiliya ishyigikiye imibonano mpuzabitsina ko ikorwa hagati y’abashakanye,inarwanya yivuye inyuma ubusambanyi kandi ko ababukora batazagera mu ijuru.
Abefeso 5:3 hagira hati “Ariko gusambana n’ibyonona byose no kurarikira ntibikavugwe rwose muri mwe nk’uko bikwiriye abera”.
Mu gitabo cya mbere, Pawulo yandikiye Abakorinto 6: 18 havuga ngo “Muzibukire gusambana. Ibindi byaha byose umuntu akora bikorerwa inyuma y’umubiri,ariko usambana aba akoze icyaha cyo mu mubiri we.”
Bibiliya yamagana ubutinganyi
Nubwo uko bukeye n’uko bwije abantu bagenda bakoresha imibiri uko bishakiye kandi bakirema agatima bavuga ko ariko baremwe, Bibiliya nk’igitabo cyemerwa n’abakiristo benshi ihamya ko ubutiganyi budakwiriye gukorwa.
Abalewi 20:13: Umugabo natinga undi bombi bazaba bakoze ikizira, ntibakabure kwicwa.
Mu 1 Abakorinto 6:9 havuga ngo “…Ntimwishuke abahehesi cyangwa abasenga ibishushanyo cyangwa abasambanyi ,cyangwa ibitingwa cyangwa abagabo benda abandi….bene abo ntibazaragwa ubwami bw’Imana.”
Abalewi 18:22 ‘Ntugatinge abagabo ni ikizira ,ntukaryamane n’itungo ryose cyangwa n’inyamaswa yose…”
Hari abitwaza amasomo ya Bibiliya bashaka gusambana
Hari amasomo yabaye ikimenyabose akoreshwa na benshi bagamije gushyigikira irari ryabo nyamara iyo usesenguye neza usanga atari cyo yari agamije.
Imigani 3: 27-28 “Abakwiriye kubona ibyiza ntukabibime niba bigushobokera.Ntukarerege mugenzi wawe uti ‘genda uzagaruke ejo mbiguhe’ kandi ubifite iruhande rwawe.”
Mu Bakorinto 1 7:5 ‘Ntimukimane keretse ahari musezeranye igihe kugira ngo mubone uburyo musenga….”
Ku bemera Bibiliya nta kintu na kimwe Imana yashyizemo kidasobanutse kuko ijambo ryayo ari ukuri kuzuye, keretse gusa umuntu aramutse ashatse kwiziba amatwi agakurikiza ibihwanye n’irari rye.
SRC:IGIHE


text:
Zishobora gutekwa mu nyama z’umwijima w’ihene cyangwa uw’inka
Ibikoresho
Umwijima 1kg ( mu kg 1 havamo brochette 5-6)
Ikirungo cya brochette
Umunyu
Uduti two gushita.
Inyanya 3
Sauce tomate 1
Igitunguru 1 kiringaniye
Soy sauce ibiyiko 4 ushobora kuyisimbuza se amata ibiyiko 4
Uko bitegurwa
- Tegura ikirungo : fata amavuta namara gushyuha ushyiremo igitunguru, nigishya ushyiremo inyanya nizishya ushyiremo sauce tomate wongeremo na soy sauce cyangwa amata
- Kata umwijima neza
- Wushite
- Umwijima ntago bawumarina nk’izindi brochette kuko uba woroshye
- Shyiraho akunyu gake, ushyire ku muriro uringaniye
- Yotse iminota 15.
- Zenda gushya yisige ikirungo uba wakoze .


text:
Ibi yabitangaje ubwo mu Ntara y’Uburasirazuba haberaga inama yahuje Minisiteri y’Uburezi n’Abayobozi bashinzwe uburezi hagamijwe kurebera hamwe uko uburezi buhagaze no gukomeza gufata ingamba zo kunoza uburezi bw’abana mu Ntara y’Uburasirazuba, ahanagaragarijwe ko 80% by’indwara zibasira abana ari izikomoka ku isuku nke, mu gihe 25% baba barwaye indwara z’uruhu.
Aha niho Nsengiyumva yahereye avuga ko n’ubwo hari intambwe yatewe mu myaka itanu ishize mu rwego rw’uburezi, ngo hari ibigikeneye gukorwa kuko ireme ry’uburezi atari ukwigisha neza gusa, ngo ahubwo ireme ry’uburezi rigomba kujyana n’isuku y’umwana ndetse no kuba arya kandi ibifite isuku, ubuzima bwe bukabungabungwa.
Yagize ati "Politiki nziza ngenderwaho mu Rwanda, inzego zose zigomba kuyuzuzanyaho byaba mu igenamigambi, ishyirwa mu bikorwa ndetse n’uburyo bwo gukora igenzura, kandi byaba ngombwa hagatangwa amakuru y’ibibazo biriho kandi ku gihe ku nzego bishinzwe, hagashakwa icyakorwa.”
Avuga ko isuku idasaba amarafanga menshi, ngo icyangombwa ni uko abantu babyumva kimwe, bakamenya ko bibareba bose, yaba umubyeyi, Umuyobozi ndetse n’umunyeshuri.
Uwimana Saverina ni umwe mu barezi wari muri iyo nama, yagaragaraje ko isuku nke, ahanini mu mashuri iterwa no kutagira ibikoresho by’isuku ndetse n’amazi yo kwisukura igihe bavuye mu bwiherero.
Ikindi ngo ni uko hadakwiye kwirengagizwa ko hari abana bamwe barya intoki kandi zidakarabye, bityo kwanduzanya indwara bikaza no muri ubwo buryo.
Hifujwe ko hajyaho za Clubs z’abanyeshuri mu mashuri zishinzwe isuku kugira ngo abana babonereho umwanya wo gufashanya mu bijyanye n’isuku, kandi isuku ikigishwa kuva mu ngo kugera ku mashuri, buri wese akabigiramo uruhare.
Uretse isuku nke mu mashuri, ibindi bibazo byagaragajwe mu Ntara y’Ubursirazuba birimo icy’inyubako z’amashuri zishaje, aho zidahagije, umubare munini w’abanyeshuri bata ishuri, gusibira kw’abanyeshuri ndetse n’imirire y’abana ku mashuri.
Guverineri w’Intara y’Uburasirazuba, Odette Uwamariya avuga ko kwita ku burezi bw’abana ari ryo pfundo ry’imibereho myiza y’Abanyarwanda b’ejo hazaza, ngo niyo mpamvu uburezi bugomba kujyana n’imyitwarire y’abana, kugira ngo bakure bafite umuco wo kurwanya ibibi, birimo ibiyobyabwenge, icuruzwa ry’abantu ririho cyane mu bana n’ibindi.
Muvunyi Emmanuel Umuyobozi Mukuru Wungirije w’Ikigo cy’Igihugu gishinzwe Ibizamini, we avuga ko yishimira kuba Abanyarwanda barishyiriyeho ingamba za gahunda y’uburezi bw’imyaka 9 na 12 (9 na 12 YBE), zituma ireme ry’uburezi kandi kuri bose rizamuka, aho ngo ubu mu Rwanda abana bagera hafi 97% bagejeje igihe cyo kwiga bari mu ishuri, n’ubwo ngo intego ari ukugera 100%.


text:
Guverineri Munyantwari yiyemeje kuvana Nyamasheke mu bakennye cyane mu gihugu
Guverineri w’Intara y’u Burengerazuba, Alphonse Munyantwari, avuga ko ku bufatanye bw’abaturage batuye Akarere ka Nyamasheke n’ubuyobozi, bagiye kuvana aka karere ku mwanya wa mbere kariho mu kugira abakene benshi mu gihugu.
Mu bushakashatsi bwashyizwe ahagaragara n’Ikigo cy’Ibarurishamibare mu Rwanda (NISR), mu 2015, bugaragaraza uko imibereho y’Abanyarwanda yari ihagaze kuva mu 2011 kugeza mu 2014, bwerekanye ko akarere ka Nyamasheke ari ko gafite abakene benshi ku kigero cya 62%, barimo 39,2% bakennye cyane, mu gihe mu Rwanda ubukene bwari ku kigero cya 39,1%.
Iyi mibare yashyizwe ahagaragara muri Nzeri umwaka ushize, ituma aka karere kaza ku mwanya wa mbere mu bukene kurusha utundi, ari nayo mpamvu Guverineri Munyantwari yavuze ko bagiye gufatanya kugira ngo kazamuke kave mu murongo w’abugarijwe n’ubukene.
Ubwo yasuraga abaturage bo mu Murenge wa Gihombo muri aka karere, mu cyumweru gishize, yabwiye IGIHE ko ingamba afite ari ukureba ibibazo bitera ubukene n’amahirwe aka karere gafite yabyazwa umusaruro. Yasabye abaturage gukora badategereje gufashwa na Leta.
Ati “Ingamba ni ukureba ibibazo bitera ubukene tukaba ari byo duheraho dukemura, ariko hirya yabyo hari n’amahirwe akarere gafite, ntabwo gafite ibibazo gusa. Urabizi utu turere turi muri ibi bice by’imisozi miremire, hari ubutaka uko bumeze, hari ibibazo bigiye bituruka ku mitere y’akarere n’ubutaka uko bwera cyangwa butera, hari n’ibibazo bijyanye n’imyifatire n’imikorere y’abaturage.”
“Ibyo ng’ibyo nibyo dukwiye kwitaho kugira ngo umuntu ufite urugo, umuntu ubyaye arebe ko yitaye ku bana kandi yubatse urugo rwe rubashe gutanga ibisubizo ku barugize. Ibijyanye n’ubutaka hari uburyo bufatwa, hari amaterasi, hari ugufumbira, hari imbuto hari n’ibindi. Ariko hari n’ibikorwa bitari iby’ubuhinzi, hari n’amahirwe ari muri aka karere yaba ashingiye kuri iki kiyaga no kubasha kwishyira hamwe, gukomeza kwiga ubumenyi ngiro ariko navuga ko mbere na mbere ni intego ya buri muntu, akwiye gukora agamije kureba uko yakwigira.”
Akarere ka Nyamasheke ni kamwe mu turere turindwi tugize Intara y’u Burengerazuba, gaherereye mu Burengerazuba bushyira Amajyepfo y’u Rwanda.
Mu ibarura ry’imiturire ryakozwe muri 2012 ryagaragaje ko aka karere gatuwe n’abaturage 381,804, muri bo 53.26% ni abagore.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Niyibaho Berthilde, ni umubyeyi w’imyaka 56 atangira imishinga ye yatangiranye igishoro cy’amafaranga y’u Rwanda ibihumbi 200, none ubu akorera mu nzu ya Miliyoni zisaga 800, hatarimo n’indi mitungo itimukanwa n’amafaranga ku makonti.
Niyibaho washakanye na Maniraho Francois, bakaba bafitanye abana 7, atuye mu Karere ka Gasabo, Umurenge wa Kacyiru. Mu kiganiro kirambuye yagiranye n’Imvaho Nshya ku mishinga y’ubuhinzi n’ubucuruzi akora, yayitangarije ko yahereye ku cyo we yita ubusa busa none ubu ageze ku ntera ifatika, akaba abikesha kureba kure no kudacika intege n’ubwo biba bitoroshye.
Ati “ Nyuma ya Jenoside natangiranye igishoro cy’amafaranga 200 000, aho natangiye ncuruza imyaka igizwe n’ibirayi, urwagwa rw’ibitoki na butiki y’utuntu tutari twinshi.”
Akomeza avuga ko nyuma yo kubona ko urwagwa yengaga rukunzwe cyane, rukagurwa na benshi nubwo icupa rya rwo ryaguraga amafaranga 700 y’u Rwanda, yaje kwigira inama yo kurwongerera agaciro.
Ni muri urwo rwego Niyibaho yatangiye kurushyira mu macupa no kurupfundikira, bituma arushaho kugira abakiriya benshi, ndetse hakaba n’abantu bafite utubare dukomeye bazaga kururangura kuko abatugana barukundaga cyane.
Muri ibyo byose Niyibaho yakundaga gusaba inama abamurusha ubumenyi n’ubushobozi, ari nako inama zabo zigenda zimufasha mu bucuruzi bwe.
Kwagura uruganda kwa Niyibaho byajyanaga no kongera abakozi kugira ngo ashobore kugera ku nzozi ze zo kuzakora uruganda rukomeye. Muri abo bakozi yagiye yongeramo harimo n’umucungamutungo kuko yabonaga ugenda wiyongera.
Yaje kubaka urwina n’urwengero rwa kijyambere, bityo atangira gutara ibitoki bigashya mu minsi itatu gusa, akenga umutobe nawe akawutara mu gihe cy’iminsi itatu kuko byose yabikoraga mu buryo bwa kijyambere.
Urwina ataramo rugira impombo acanamo ikajyana ubushyuhe mu cyumba ataramo ibitoki, ndetse kinashyirwaho n’igipimo cy’ubushyuhe kugira ngo butaba bwinshi bukababura ibitoki.
Kuri ubu uyu rwiyemezamirimo yenga urwagwa yise “Intego” na Vino yitwa “Imena”. Intego ishyirwa mu macupa ya cl 75, icupa rimwe rikagurwa amafaranga 2500, naho Imena ari yo Vino y’ibitoki igura amafaranga 2000 ku icupa rimwe rya cl 75.
Yaguriye umushinga we mu buhinzi bw’ibihumyo
Nyuma y’aho, Niyibaho yatekereje indi mishinga yamubyarira inyungu, asanga ari ngombwa ko agura aho akorera he bwite, mu gihe mbere yakoreraga mu nzu akodesha amafaranga ibihumbi 20 ku kwezi.
Ati “ Naje kugura iyo nzu nakoreragamo n’ikibanza yari yubatsemo ku mafaranga miliyoni 8, ntangira kwagura inyubako zayo mbijyanishije n’umushinga w’ubuhinzi bw’ibihumyo nari maze gutekereza kwerekezamo.”
Uyu mubyeyi avuga ko agitangira umushinga w’ubuhinzi bw’ibihumyo, haje kubaho imurikagurisha ry’ubuhinzi mu mwaka wa 2006, abasha kuryitabira n’ubwo bwose atari bwagere ku ntera ifatika mu guhinga ibihumyo.
Ati “ N’ubwo ari bwo nari ngitangira umushinga w’ubuhinzi bw’ibihumyo ndetse ukiri mu igerageza, muri iryo murikagurisha nagiyemo nitwaje amashyiga n’ibihumyo, nkajya nteka potaje ya byo, isosi n’ibindi biryo bivanzemo ibihumyo, abantu benshi bakaza bagana ihema nakoreragamo baje kurya, ndetse bose bakambwira ko biryoshye.”
Nyuma y’imurikagurisha, Niyibaho yatunguwe no guhamagarwa n’Ikigo cy’ubuhinzi cyitwaga RADA, kimumenyesha ko kigiye kumwohereza mu rugendoshuri mu gihugu cy’u Bushinwa.
Ati “ Nyuma gato y’imurikagurisha, natunguwe no guhamagarwa n’ubuyobozi bwa RADA, bumbaza niba mfite urupapuro rw’inzira Pasiporo, n’uko mbabwira ko ndufite, bambwira ko bagiye kunyohereza mu gihugu cy’u Bushinwa mu rugendoshuri rw’ubuhinzi bw’ibihumyo.”
Niyibaho nk’umugore utarize amashuri menshi, dore ko afite atatu yisumbuye, yibajije uburyo azajya mu Bushinwa kwiga uko bahinga ibihumyo nta Cyongereza azi namba.
Ati “ Maze kubwirwa ko nzajya mu Bushinwa kwiga ibijyanye n’ubuhinzi bw’ibihumyo, nibajije uko bizagenda kandi ntazi ururimi rw’Icyongereza kandi ari rwo bakoresha, ariko nkomeza kwihagararaho nti nzagenda gusa kandi nzabyumva.”
Uyu rwiyemezamirimo avuga ko yaje gucibwa intege n’umugabo we, amubwira ko bitashoboka ko ajya kwiga iby’ubwo buhinzi mu Bushinwa kandi atazi Icyongereza atanacyumva.
Ariko ngo ibyo ntibayamuciye intege , kuko yaje kujyayo ajyana n’abandi bana 2 bari barangije mu ishuri ry’ubuhinzi, bakajya bamusobanurira bageze aho bari bacumbitse, ariko aza kwiha gahunda ko amasomo y’ubumenyi narangira azakora ibishoboka agakurikirana ubumenyi ngiro akaba ariho azumvira neza ibyo yigishwaga.
Avuye mu Bushinwa, yazanye ubumenyi butari buke ku bijyanye n’ubuhinzi bw’ibihumyo, akaba yaratashye afite intego yo gukora ifuru izajya yumisha ibihumyo kugira ngo bikurwemo ifu nk’uko yabibonye muri ayo mahanga.
Yongeraho ko amahugurwa yo mu Bushinwa yamufashije guhugura abandi ari nako akomeza kugira ibyo yiyungura mu mushinga we, aho yatangiye gukora imigina mu buryo buciriritse.
Gusa ngo n’ubwo yifuzaga kubaka ifuru, nta mafaranga yari afite, ariko agumana icyizere cyo kuzabigeraho.
Ngo bidatinze rero Niyibaho yabashije guhembwa n’ishyirahamwe ry’Abagore ryitwa Reseau des Femmes, aho yahawe sheki y’ibihumbi 100, bityo inzozi ze zo kubaka ifuru ziba zigezweho.
Nyuma ngo yaje kujya mu gihugu cy’u Buholandi na bwo mu rugendoshuri, ahugurwa ku buhinzi bw’ibihumyo mu buryo bwa kijyambere n’uburyo bakora umurama wabyo n’imigina.
Muri ayo mahugurwa yamenye ko ari ngombwa gutubura imbuto y’ibihumyo ariko bikaba bikeneye laboratwari bikorerwamo.
Yagize amahirwe abasha kubaka iyo laboratwari afatanyije n’umugabo we na we ukora umurimo w’ubwubatsi, bityo laboratwari iba irabonetse.
Kuri ubu uyu rwiyemezamirimo atubura imbuto y’ibihumyo, akora umurama wa byo ndetse agakora imigina yayo, bityo abayikeneye bakabasha kuyibona.
Nanone Niyibaho ibihumyo bye abikoramo ifu, avuga ko ifasha mu kugaburira abana no kubarinda indwara zikomoka ku mirire mibi.
Ibihumyo bye abigurisha mu buryo bw’imigina, ari bibisi cyangwa se ari ifu.
Ati “ Kuri ubu ibihumyo byanjye mbigurisha mu buryo butatu, ari bibisi, ari imigina ari n’ifu, ifu yabyo igura amafaranga 1500 igikombe cya garama 200.”
Yaguriye ubucuruzi ku mushinga wo kongerera agaciro amafi n’indagara
Niyibaho ntiyarekeye aho gutekereza, yaje kwagurira ubucuruzi bwe mu mushinga wo gutunganya amafi n’indagara, abyongerera agaciro kugira ngo bibashe kuryohera no kunogera benshi.
Uyu mushinga yawutekereje ubwo yitabiraga imurikagurisha rya Dar-es-lam mu gihugu cya Tanzaniya.
Ati “ Natekereje ku mushinga w’amafi n’indagara ubwo nari nitabiriye imurikagurisha muri Tanzaniya, nza kubona umuzungukazi ufite ibyuzi by’amafi uburyo atunganya izo fi n’indagara mu buryo bw’isuku rikomeye, bintera gutekereza gukorana nawe, ndetse ndanabimubwira.”
Amaze kugera mu Rwanda umuzungukazi ngo yaje kumuhamagara amusaba ko banoza uwo mushinga wo gukorana, aho uyu mworozi w’amafi yagombaga kuyamugezaho, undi akayagura akayakoramo ibyo ashaka.
Ati “ Nyuma yo kunoza umushinga, yatangiye kumpa amafi, nanjye nkayumisha, nkayasyamo ifu, nkayigurisha, kandi abantu benshi barashimye, ari nako ngenda nongera ingano y’amafi.”
Ifu ituruka muri aya mafi yayise “Impamba”, iba ifunze mu gikombe cya garama 250, ikagura amafaranga 2000 y’u Rwanda.
Avuga ko afite abakiriya benshi, kandi ko bayishimira cyane, iyi fu icururizwa ku ruganda nyir’izina aho ruherereye i Karuruma, ubundi igacururizwa mu maduka na butiki zinyuranye.
Gukunda Rayon Sport, byatumye ahabwa akabyiniriro ka Mama Gikundiro
Niyibaho mu byo akunda harimo imikino n’imyidagaduro, akaba yarahawe akabyiniriro ka Mama Gikundiro kubera uburyo akunda ikipe ya Rayon Sport.
Abajijwe icyo akunda mu bijyanye n’imikino n’imyidagaduro, Niyibaho yavuze ko akunda kubona aho bakina umupira w’amaguru, agakunda cyane cyane ikipe ya Rayon Sport.
Ati “ N’ubwo ntajya kureba umupira kuko nta mwanya ngira, ndawukunda ariko cyane cyane ngakunda ikipe ya Rayon Sport, ndetse iyo ngeze i Nyabugogo usanga abana baza bansanga bavuga ngo dore Mama Gikundiro.”
Uyu mubyeyi avuga ko akunda kuririmba, akaba ari no muri Korali Rugamba iririmba mu Kiliziya, ngo ibyo bikamuha ibyishimo, bikamuvanamo ibitekerezo byinshi aba yiriwemo kandi bikamuha umutuzo muri we.
Mu bijyanye n’amafunguro, uyu rwiyemezamirimo ngo akunda ibiryo bya Kinyarwanda, ntakunda inyama, aho mu mwanya wa zo yirira isosi y’ifu y’indagara n’iy’ibihumyo.
Icyamubabaje mu buzima bwe atabasha kwibagirwa
Umubyeyi Niyibaho avuga ko ikintu cyamubabaje kurusha ibindi ni ugupfusha imfura ye y’umuhungu mu gihe cya Jenoside, akaba ataramenye urupfu yapfuye ntabashe no kumushyingura kugeza ubu.
Ati “ Ubu undeba nababajwe cyane no gupfusha imfura yanjye mu buryo ntamenye iby’urupfu rwe ndetse sinamushyingure kugeza ubu, iyo mbitekereje birambabaza cyane.’
Yongeyeho ko ikindi cyamubabaje ari igihombo gikabakaba miliyoni 5 yigeze kugira mu buhinzi bw’ibihumyo, aho ibingana na toni yose byangiritse bikomeye kugeza abijugunye, bikaba byaratewe n’umuyobozi wa Banki imwe wakomeje kumurerega ko amuha inguzanyo kandi ko ibisabwa byose yarabyujuje, biza kura ngira atayihawe, ibihumyo bye birangirika.
Niyibaho avuga ko atagumye mu gahinda gusa, ko ahubwo hari n’ibyamushimishije.
Kimwe mu byamushimishije ni ukubyara abana b’abahungu babiri nyuma yo kubura imfura ye agasigarana abakobwa gusa.
Ati “ Nashimishijwe n’uburyo Imana yanshumbushije abana 2 b’abahungu nyuma yo kubura imfura yanjye, ngasigarana abakobwa gusa.”
Ngo ikindi kimushimisha ni ugukundwa n’abana, ndetse akaba yaribonye umwana w’umuhungu umwita mama, agasanga ari ishema rirenze kuri we ndetse akabona ari Imana ikomeje kumwongerera umugisha w’abahungu.
Ati “Uwo nawe mufata nk’umwana wanjye, amfata nk’umubyeyi we kandi najye ndabyishimira, ntashobora kurara atambajije uko niriwe, cyangwa ngo ambaze uko naramutse.”
Nyuma y’ibi byose, uyu mubyeyi yifuza kuzagera ku ruganda rukomeye, rukoresha imashini mu mirimo yose n’ikorabuhanga muri byose, ku buryo bizaba ari umurage mwiza azaba asigiye abana be n’iyo yaba atakiri kuri iyi si.
Mukantwari Alvéra wo mu murenge wa Kagano mu karere ka Nyamasheke, ukorera imirimo y’ubudozi n’ububoshyi bw’imyenda n’imitako kuri site ya Rwesero ho mu karere ka Nyarugenge mu mujyi wa Kigali (...)
Bamwe mu bahinzi b’ibirayi mu murenge wa Bugeshi mu karere ka Rubavu, bavuga ko bahangayikishijwe n’ikibazo cy’isoko ry’umusaruro w’ibirayi ridahagije, kandi bejeje byinshi cyane. Aba bahinzi bavuga (...)
Ikigo cy’Igihugu gishinzwe kugenzura imikorere y’inzego zimwe z’imirimo ifitiye igihugu akamaro, RURA cyatangaje ibiciro bishya by’ibikomoka kuri peteroli biratangira kubahirizwa kuri uyu wa 4 (...)
Abatuye mu mirenge hafi ya yose igize ikibaya cya Bugarama bakomeje kuvuga ko izamuka ry’ibiciro by’ibiribwa rikabije, ndetse ubu rikaba rituma bamwe batabasha guhaha. Abaganiriye n’Imvaho Nshya (...)
Kayitesi Sophia, umuturage utuye mu mujyi wa Kigali ku Kicukiro, yabashije kwiteza imbere ahereye ku mafaranga y’u Rwanda 29,000 none ubu ageze ku rwego rwo kubaka mu mujyi wa Kigali inzu ijyanye (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Yasuwe : Inshuro 216 | Ibitekerezo: 0 | Aho ariho: Nyarugenge
Nta kabuza Urubyiruko Ruzagera Ku Ntego! Gahunda Ya Made In Rwanda yageze no Mugukora Cartoon( Ibitente)
Tweet
By Leonce Ukurikiyimfura | December 27, 2016 saa 10:43:14
Habimana Amadullah, Nyuma yo Kumva Impanuro Za Perezida Paul kagame, yakuye amaboko mu mufuko maze, ashinga Kampani Ikora Cartoon ( Ibitetente) mu rwego rwa gahunda ya Made In Rwanda.
Ese Cartoon ni iki? Abikora ate?
Dessin anime, cartoon cyangwa se ibitente nk’uko ba nyiri kubireba bayita, ni amashusho ashimisha cyane abana na bamwe mu bantu bakuru ku buryo bigera ku rwego rwo kuyakunda nyamara akinnye mu rurimi batumva ndetse nta n’umuntu bakeneye wo kubishyira mu Kinyarwanda, aha uhita wibaza uko byagenda haramutse hari amashusho nk’aya ari mu rurimi bumva, Ikinyarwanda.
Igisubizo wabona cyaba n’igitekerezo cyo kugenderaho mu buryo bwo gushaka icyatuma abana b’u Rwanda bareka kuba abakoloni b’amafilime yuzuye uruvungitirane rw’imico ihindura imitekerereze yabo. Ni n’aha bamwe mu basore bakuye igitekerezo cyo gukora amashusho nk’aya ariko akanyuzwamo by’umwihariko ubutumwa bwigisha.
Twarabegereye maze agira ibyo badukangariza:
Habimana Amadullah ni umwe mu
batangije uyu mushinga, yagize ati: "nge nakundaga bene aya mashusho,
bintera kuyigana. Byari bigoye kuko mu mwaka ushize niho narangije aka mbele,
byantwaye imyaka itanu. Icyaa nteye kugira umurava cyane, ni uburyo abantu
bakiriye umushinga wange. Nabonaga ubutumwa bwinshi bushaba kubaha ku mashusho
nakoze, abayabonye bakayakunda natekereza ko ibyo bari gushima ari ibyo ndikwigiraho,
nkahita numva uko byamera mbikoze kinyamwuga.
Habimana Amadullah ni umwe mu batangije uyu mushinga
Kuri ubu ikigezweho ni uko maze kubona bagenzi bange batatu tugiye gukorana kinyamwuga kandi ndizera ko tugiye gukora iziri ku rwego rwo hejuru birenze ibyo nakoraga nkitangira.Tuzakora turi nka batandatu, gusa batatu nib o tugiye gutangirana. Carton ni ikintu gisaba gushyira hamwe, hari uwandika umukino hari uwukina hari n’ababitunganya ni birebire."
Muri iryo tsinda, harimo na Iradukunda Sebastien, nawe ni umunyabugeni mu bifite aho bihuriye na za carton, cyane cyane izikorwa n’intoki (gushushanya) akaba ari n’umwanditse w’inkuru zishushanyije z’abana. Ngo basanze gushyira hamwe ari ryo banga kuko ryo kugera kure.
Dessin anime, cartoon cyangwa se ibitente nk’uko ba nyiri kubireba bayita, ni amashusho ashimisha cyane abana
Kuri ubu ayo mashusho ari gukorwa biciye muri “UBWIZA” Entertainment present, aho zimwe muri izi cartoon ziboneka kuri you tube ya Amadullah Pro. Ngo imbogamizi bafite ni uko bari abantu batarabimenya bikiyongera ku bikoresho bidahagije. Ngo barasaba abantu gubiyungaho maze bagashyira hamwe muri uyu ushinga ugomb kuzaba inzira iharuye yo kwigishirizamo.
Akadiho Entertainment Yateguye Igitaramo Kigamije Gufasha Abana Babakene Ngo Babone Uko Bazajya Ku Ishuri.
Spiderman Game Center, Yateguye Igitaramo cyongera Urukundo rw 'Abana n'Ababyeyi Bidagadura ndetse bakanahabwa Impano.
Kigali: Buri wese afashe iya mbere byagerwaho, uburezi bugezweho buradusaba ubwitange


text:
Nyabihu: Kuva abatsinze urw’amasasu bahari, bizeye kuzafatanya nabo bakibohora burundu ku bukene
Abaturage bo mu karere ka Nyabihu bavuga ko nyuma y’uko ingabo za RDF, zibohoye u Rwanda hagahagarikwa Jenoside yakorerwaga Abatutsi, kuri ubu urugamba rw’amasasu rwarangiye hakaba hasigaye urwo kurwanya ubukene. Bakaba bizeye ko ngo ubwo uwatsinze urw’amasasu rwari rukomeye ntaho yagiye,bazafatanya nawe mu guhashya ubukene burundu.
Sindikubwabo Innocent umwe mu baturage,avuga ko ubuyobozi bw’akazu bwari bufite inkomoko muri aka gace,ahanini ngo bwatekererezaga abaturage.
Yongeraho ko kuba umuturage ataragiraga uruhare mu bimukorerwa ngo byazanaga ingaruka z’uko nta terambere n’inyungu abaturage rusange bageragaho,ahubwo ugasanga ibyakorwaga byaragiriraga umumaro abo bari bibumbiye mu kazu.
Mu gihe kuri ubu ngo hariho ubuyobozi bwiza,n’iterambere ngo rigenda rigerwaho kandi abaturage bakageranda bikura mu bukene.
Akomeza agira ati “Natwe ubungubu,mu myaka 21,tugomba gukomeza kuzirikana icyo abakoze urugamba rwo kwibohora baharaniye,uwo muhigo tugomba kuwukomeza. Wari umuhigo wabo,ariko ubu ku nshuro ya 21 n’umuhigo wacu. Kuko n’ubwo babohoye igihugu ku buryo bw’amasasu,inzira iracyari ndende,aho tugomba kwibohora mu bukene,mu mikorere,tukiteza imbere. Bityo urwo narwo ni urugamba.â€
Munyandamutsa we agira ati“ubwo abatsinze urw’amasasu rwari rukomeye bahari kandi bakaba badahwema gufatanya n’abaturage mu bikorwa byose;n’ubukene tuzabutsinda burundu.â€
Sindikubwabo we yakomeje avuga ko nk’abaturage bashima iterambere bamaze kugeraho kubera Leta y’ubumwe,nyuma y’imyaka 21. Agaruka ku mashuri yageze kuri bose,umuriro w’amashanyarazi wageze kuri benshi,imihanda n’ibindi bikorwa remezo biri muri Nyabihu.
Akaba asanga kuba mu myaka 21,byinshi bimaze kugerwaho,abaturage bazakomeza gutera imbere bakarushaho kwikura mu bukene.
Umuyobozi w’umurenge wa Rambura Gasana Thomas yibutsa abaturage ko nubwo aho uwo murenge uri haranzwe n’ubutegetsi bw’akazu,nta terambere bwabagejejeho nk’iryo bagezeho ubu.
Yongeraho ko asaba abaturage gusegasira ibyagezweho,no kugumya gufatanya n’ubuyobozi mu guteza imbere igihugu. Aboneraho gusaba cyane urubyiruko gutera ikirenge mu cy’abemeye kwitanga bakiri bato mu rugamba rwo kubohora u Rwanda kandi bakabigeraho. Urubyiruko rukaba rusabwa kuba imbaraga z’igihugu zubaka.
Ifoto yo hejuru ni iyerekana ko amashanyarazi n’imihanda irimo n’uwa kaburimbo yageze henshi,iykurikira ni inyubako y’uruganda ruzatunganya amata ruzatangira muri uyu mwaka,iya gatatu ni imashini zashyizwe mu ruganda rw’ibirayi narwo ruzatangira uyu mwaka.


text:
Rwose ntimikigishe kugira umutima mubi
Mu kinyarwanda baravuga ngo ntawe ugira uko undi agize.
Mwitura inabi umutima mwiza
Uwanyereka uwange ngo murebe nindangiza mpaguruke ngende.umuntu kukubyara akakwanga cg akaguta nkaho haruruhare wabigizemo.uwanyereka nisuraye byibura.ntabakifuze gusarura aho batabibye.
aramaze niba atamwitaho ubundi ngo uguheneye ntumuhenere akwita ikiburannyo,ibipfamutima vyabagabo byirirwa bita abana na ba nyinabiba biziko baherako bapfa?IMANA se yaba yagiyehe?akome musosi ntakamuhe nigikwasi ahubwo,aho yamuta se yari azi ko azamukenera ?kweeeee nabandi babonereko bunve ko uwanga agakura aniga umutavu
ariko njye muransetsa iyo abantu bavuga ngo ntamwitaho! we se kuki yari yarabataye yibazaga ko babayeho gute? ahubwo ibi bijye bibera abandi bagabo nkawe bata ingo zabo abagore bakaruhana n’abana bonyine, umwana yamara kwirwanaho akamera neza akabona kwibuka ko ariwe se! hahaha ahubwo bajye bamureka burundu nk’uko yabaretse akebo ni geramo , ibyo yabahaye nibyo bamusubiza yishaka guhabwa ibyo atatanze kuko ntaho byava. njye nta n’inyinya namwereka


text:
ven.
08
avril
2011
ISOMO RYA MBERE
Umuhanuzi Yeremiya (Yer 20,10-13)
Jyewe Yeremiya, 10numvise imigambi y’ubugome bwa rubanda, iterabwoba impande zose ngo «Nimumushinje, natwe tumushinje!» Abahoze ari incuti zanjye bari barekereje ko nagwa, bati «Wenda ahari yashukika tukamubona uburyo, tukamwihimura.» 11Cyakora Uhoraho ari kumwe nanjye, ak’intwari idahangarwa; abanzi banjye ni bo bagiye kudandabirana batsindwe. Bazakorwa n’ikimwaro cy’uko batsinzwe; bazahorane ikimwaro iteka, ubutazabyibagirwa. 12Uhoraho Imana, Umugaba w’ingabo, ni wowe uzi imibereho y’intungane, ugasuzuma umutima n’ibitekerezo bye, nzareba ukuntu uzabantsindira kuko ari wowe naragije akaga kanjye. 13Nimuririmbire Uhoraho mumusingize, kuko yaruye ubugingo bw’umuzigirizwa mu minwe y’abagiranabi.
ZABURI (Zab 18 (17), 2-3, 5-6,7)
Inyik/ Haragasingizwa Imana: ni yo Mukiza wanjye!
Uhoraho, ndagukunda wowe mbaraga zanjye!
Uhoraho ni we rutare rwanjye n’ibirindiro byanjye,
akaba n’umurengezi wanjye.
Ni Imana yanjye n’urutare mpungiramo,
akaba ingabo inkingira, n’intwaro nkesha gutsinda;
ni na we buhungiro bwanjye budahangarwa.
Ingoyi z’urupfu zari zandadiye,
imivumba ya Beliyali inkura umutima,
ingoyi z’Ikuzimu zirangota,
n’imitego y’urupfu ishandikwa mu nzira nyuramo.
Nuko mu magorwa yanjye ntakambira Uhoraho,
ntakira Imana yanjye;
na we rero yumvira ijwi ryanjye mu Ngoro ye,
imiborogo yanjye imugeraho.
IBANGONDIRIMBO RIBANZIRIZA IVANJILI (Yh 12,32)
Uragasingizwa Nyagasani, Mwana w’Imana Nzima!
Mwana w’umuntu, wererejwe ku musaraba,
wiyegereza abantu bose.
Uragasingizwa Nyagasani, Mwana w’Imana Nzima!
IVANJILI
+Yohani (Yh 10, 31-42)
Muri icyo gihe, 31Abayahudi bongera gufata amabuye yo kumutera. Ni bwo Yezu ababwiye ati 32«Naberetse ibikorwa byiza byinshi bituruka kuri Data, none muri ibyo bikorwa icyo munterera amabuye ni ikihe?» 33Abayahudi baramusubiza bati «Si igikorwa cyiza gituma tugutera amabuye; turakuziza igitutsi ututse Imana, kuko uri umuntu maze ukigira Imana.» 34Yezu arabasubiza ati «Mu Mategeko yanyu ntihanditse ngo ‘Naravuze nti : muri imana.’ 35Ubwo Amategeko yita imana ababwiwe ijambo ry’Imana, kandi Ibyanditswe bidashobora kuvuguruzwa, 36mushobora mute kubwira uwo Data yatagatifuje akamutuma mu nsi ngo ‘Uratuka Imana’, ari uko ngize nti ‘Ndi Umwana w’Imana’? 37niba koko ndakora ibikorwa bya Data, nimureke kunyemera. 38Ariko niba mbikora maze mukanga kunyemera, nimwemere byibura ibikorwa nkora kugira ngo mumenye kandi mwemere ko Data andimo, nanjye nkaba muri Data.» 39Nuko bongera gushaka kumufata, abaca mu myanya y’intoki. 40Asubira hakurya ya Yorudani, aho Yohani yajyaga abatiriza mbere, agumayo. 41Abantu benshi barahamusanga bavuga bati «Nta gitangaza na kimwe Yohani yigeze akora, ariko ibyo yamuvuzeho byari ukuri.» 42Abari aho benshi baramwemera.


text:
NEW LIFE BIBLE CHURCH: IGITERANE GIKOMEYE CYO GUHAGURUTSA ABARI N’ABATEGARUGORI
Abahanzi nka Gaby Kamanzi, Diana Kamugisha, Olivier Kavutse , abaramyi batandukanye nka Pastor Gaby na Claire ndetse n’itsinda rya Himbaza rivuza ingoma z’indundi n’abandi benshi nibo bahanzi bazagaragara muri iki giterane gikomeye gisanzwe kiba ngarukamwaka ku Itorero New Life Bible Church igiterane kigaragaramo udushya twinshi ndetse n’imbaraga zo guhaguritsa abari n’abategarugori binatanga umusaruro mu buzima busanzwe bw’imibereho y’abari n’abategarugori.
Iki giterane uyu mwaka kikaba gifite insanganyamatsiko ivuga ngo ‘’ REFRESH WOMAN RWANDA ‘’ kikazagaragaramo abakozi b’Imana bakomeye batandukanye nka Pastor Lincoln Serwanga n’umufasha we Grace Serwanga ndetse n’umushumba mukuru w’itorero New Life Bible Church Pastor Dr Charles Mugisha n’umufasha we Florence Mugisha .
Iki giterane kikazabanzirizwa na Dinner izaba ku wagatanu ku itariki ya 16 Nzeri 2016 kuri Lemigo Hotel I Kigali naho ku wagatandatu tariki ya 17 no ku cyumweru tariki ya 18 kikazajya kibera ku itorero New Life kuva I saa cyenda z’amanywa uzamutse kicukiro Centre iruhande rw’ikigo cya Kagarama Secondary School ahahoze hitwa Academy.


text:
Uru rubyiruko rwiga imyuga y’ubudozi bw’imyenda n’ububaji ruvuga ko rwigira ku bikoresho bitakijyanye n’igihe. Ibyo bigatuma batabasha gukora imyenda igezweho cyangwa intebe nziza n’ibindi bijyanye n’imyuga biga.
Basaba buyobozi bwishuri kubazanira ibikoresho bigezweho; Nyirabizimana Agnes kwiga kudoda abisobanura.
Agira ati “Nta bikoresho dufite byo gukora iyo myenda bavuga. Duhereye ku mashini turacyakoresha izo kunyonga n’amaguru, indodo nazo ntazo tubona. Dufite imbogamizi nyinshi zituma tutanoza neza ibyo dukora ubuyobozi butuguriye ibikoresho bikoreshwa n’amashanyarazi twazarangiza dufite ubumenyi.”
Ngirinshuti Jonas, uhagarariye ishami rishizwe guteza imbere imirimo y’ubumenyingiro itajyanye n’ubworozi cyangwa ubuhinzi muri “Rwanda Aide”, avuga ko bahereye ku bikoresho abanyeshuri bari gukora, ngo mu minsi iri imbere bazabatera inkunga z’ibikoresho bifuza.
Agira ati “Turabona abanyeshuri bari gukora ibikoresho byiza birimo intebe n’imyenda. Ni byo tugiye gushamikiraho twongera imbaraga kuburyo mu minsi iri imbere hazaboneka imashini zigezweho zikoreshwa n’amashanyarazi, icy’ingenzi nuko urubyiruko rwitabira amashuri y’imyuga.”
Mugwaneza Emmanuel, umuyobozi w’ishuri rya VTC Ntendezi avuga ko bafite imbogamizi nyinshi z’ibikoresho ariko ngo hari icyizere ko zizagenda zivaho nubwo bigaragara ko bakiri hasi cyane.
Ishuri rya VTC Ntendezi rifite abanyeshuri 150. Usibye kuba badafite ibikoresho bihagije bifashisha mu gihe cyo kwiga, ngo naho bigira ni hato kuko babona abanyeshuri bakabura aho babashyira.


text:
“Amaze kubyara, Enoki agendana n’Imana imyaka magana atatu, ayibyaramo abahungu n’abakobwa. Iminsi yose Enoki yaramye n’imyaka magana atatu na mirongo itandatu n’itanu, kandi Enoki yagendanaga n’Imana, ntiyaboneka kuko Imana yamwimuye.”
Iri jambo ntabwo ari rishya mu matwi ya benshi, kuko abantu barikoresha kenshi kandi rigashimwa iyo uryumvise uba wumva ari byo rwose, gusa ikibazo twibaza ni ukwibaza icyo kugendana n’Imana ari cyo n’akamaro kabyo.
Twifashishije umurongo dusomye haruguru, dushobora kubonamo igisubizo cy’ibi bibazo byose twibajije.
Icya mbere ntabwo bakoresha ijambo “kugendana” bavuga umuntu umwe gusa, ahubwo birumvikana ko bivuga babiri cyangwa se abarenze babiri, ariko kuri ubu baratwereka Enoki ndetse n’Imana.
Icya kabiri ntushobora kugendana n’umuntu nkuko tubibona muri iyi mvugo yakoreshejwe muri iki cyanditswe utaziranye n’uwo murimo kugendana noneho bikarushaho kugira ireme iyo muri babiri mwenyine.
Icya gatatu ni uko kugira ngo urugendo rwanyu rugire igisobanuro ugomba kumenya aho muvuye n’aho mugana mwembi.
Bityo twavuga ko Enoki yari azi Imana mu buryo bwimbitse byatumye agendana na yo, maze Bibiliya ikamutangira ubuhamya ko yagendanye n’Imana ndetse by’umwahiriko igihe kirekire kingana n’imyaka magana atatu.
Ikindi kandi yari umubyeyi ufite abana n’umuryango yitagaho, ariko ibyo byose ntibyamubujije kugendana n’Imana mu buryo bukomeye nk’ubwo abenshi muri twe tuba twifuza kugendana na yo.
Icyo benshi twakwibaza ni umugisha nyakuri uri mu kugendana n’Imana bene aka kageni kuko ikintu nk’iki kidasanzwe mu byukuri wibaza icyo kimaze. Na none tubona igisubizo kidasanzwe muri icyo cyanditswe, aho tubwirwa ko Imana yaje kumwimura adapfuye ntiyongera kuboneka.
Ibi byo kwimurwa n’Imana se byaba mu by’ukuri bivuze iki?
Tubona neza icyo bisobanuye iyo tubisomye mu gitabo cy’Abaheburayo 11: 5. Aha ho batubwira ko Enoki yajyanwe mu ijuru adapfuye! Mbega umugisha udasanzwe mu buzima bw’uyu mugabo w’Imana!
Bavandimwe, ntabwo Imana yahindutse. Idushishikariza kugendana na yo mu bihe byacu byose kuko ishaka kuduhishurira byinshi bitangaje biri mu kubana nayo cyane bituma mu by’ukuri tugendera mu buzima bw’ikirenga. Aho twimurwa mu by’ubu buzima maze tukagendera mu butsinzi, hejuru y’urupfu na Satani, hejuru y’indwara ndetse n’ibindi byose bitubera inzitizi zo kunezererwa agakiza gakomeye Imana yatugeneye.
Icyo Imana ishaka ni uko tuyimenya hanyuma bikadufasha kugendana na yo aho igenda itwimura, kugeza ubwo rwose tuba tutakibonwa n’ibibonetse byose! Dusoma aho Yesu ahamya ati: “umbonye aba abonye data! (Yohana 14: 9)
Ushaka kumenya Imana menya Yesu numumenya uzaba umenya na Data wa twese ari we Mana ihoraho kandi ndakwizeza ko hari ikintu gikomeye kizahinduka kikaba cyiza kurushaho mu buzima bwawe. Imana iragukunda!
Kanda hano udukurikire kurubuga rwacu rwa youtube, urasangaho ibiganiro n’amashusho y’indirimbo bishya twaguhitiyemo, ntiwibagirwe gukana ahanditse”Subscribe” Kanda hano ujye udukurikira kuri facebook yacu, ntiwibagirwe gukora Like
7,641 total views, 64 views today


text:
Ibitekerezo ( 12 )
Nshimiye cyane Sr Immaculee kumpanuro atanze Imana umuhe umugisha.
Uyu mugiramana Makurata ibyo uvuga ni ukuri areko nareke n’amaranga mutima. Umuhanuzi ntawe avuga nkariho n’akazaza aba yakuye mu agakeregeshwa k’inyuramutima mu bushishozi bw’ubuhanga n’ukwicisha bugufi maze Uwiteka akagutuma kwigisha ibyo umwuka ukurimo utanga. Gukeza abami turabimenyereye nyamara ubutumwa nyabwo tubuhabwa n’Umwami w’abami. Ntacyo twatanze ngo dukunde turame abataragize ayo mahirwe barayambuwe ariko sinibwira ko abayabambuye aribo bamerewe neza kurusha aho babashyize Imana Niyo nkuru. Umuhozi ni utanga ubuzima naho umwicanyi n’ubitekereza bazahora bahekenya amenyo. Ma petite soeur je te recommande ouvre tes yeux,tu n’es pas trop loin du visage du Christ à qui tu as voulu ressembler. Que Dieu te bénisse et te protège. Ton grand frère dans le Christ ressuscité.
Merci sr Immacuée,
Kristu ubereye ijwi akomeze ukwemera kwawe no kuba umuhamya.


text:
Kuba Yesu yarabambwe ntibyamubujije kuba Umwami.
Yohana 19:17-19 Asohoka yiyikorereye umusaraba agera ahantu hitwa i Nyabihanga i Gologota, bamubambanaho n’ abandi babiri hirya no hino, Yesu ari hagati.. Pilato yandika urwandiko arushyira ku musaraba rwanditswe ngo “Yesu w’i Nazareti umwami w’ Abayuda”.
Theme: Kuba Yesu yarabambwe ntibyamubujije kuba Umwami.
Yesu yaje ari Umwami ariko ntibamwemera, baramubamba ku musaraba ariko hejuru ye bandikaho ngo “Umwami w’ Abayuda”
Igihe wakizwaga wahindutse umwami n’ umutambyi mu bwami bw’ Imana(1Petero 2:9-10), ariko ukaba uri mu bibazo bimeze nko kubambwa: guseba, inzara, ubushomeri, ubupfubyi, gupfusha, kudahabwa agaciro, urugo rwakunaniye, indwara, kubura uko wiga n’ ibindi, ibyo byose bikubereye nk’ umusaraba ubambweho ariko humura.
Ubusanzwe tumenyereye ko iyo umuntu yagize ibibazo bikomeye bavuga ngo yikoreye umusaraba ariko humura hejuru yawe hari ikihanditswe kitazahindurwa nuko wagize ibibazo icyo Imana igutekerezaho ni kizima, turi abo yaremye, ituremeye imirimo myiza muri Kristo Yesu ngo tuyigenderemo(Abefeso2:10), iyo Imana yiteguye kera isi itarabaho.
Twasomye ko Yesu yabambwe ku musaraba, hari igihe bigera ikigeragezo kikagushyira ku karubanda(aho bose bareba); ibyawe sinzi aho bigeze ariko icyo niringiye ni icyanditswe hejuru yacu nicyo Imana yatuvuzeho.
Yesu yabambanywe n’ igisambo kiramushinyagurira kandi (burya abaturebera inyuma babona twese dukijijwe) ariko hari abo tubambanywe bagitukana abo ni bene data aho kugukomeza wageragejwe ahubwo bafatanya n’ abandi kugukoba ariko humura. Hari indirimbo numvise ngo “Ibigeragezo byose birababaza ariko ikigeragezo gihagarikiwe na bene so ngo kikumvishe kirababaza cyane” Icyo ni igihe urwara ukabura uwagusura, ugakena ukabura uwakugeraho kandi abakubwira ko muri inshuti ari benshi.
Undi babambanywe we aramuhumuriza ati jye ndazira ibyo nakoze ariko wowe nugera mu bwami bwawe uzanyibuke. Hari ubwo ibibazo bikubamba ariko Imana ikagusigariza abantu bake bakumva bagukunda, bagusura warwaye, bakwihanganisha cyane ko umuntu ari mu bibazo akundwa n’ abantu bake ariko iyo ibisubizo bije benshi baraza. Ariko ntawahindura icyo Imana yakuvuzeho. Uri umunyamugisha kandi ibibazo ntibigukure kuri Yesu.
Yesu mu gupfa yavuze ngo ibyo gucungura abantu ndabirangije. Mu isezerano rya Kera cyaraziraga gutamba igitambo kitarangije gupfa(Abaroma 12:1-2). Natwe hari ubwo tugera ku rwego tutakirwanira hasigara ah’ Imana aho niho Imana ihita itabara. Abaroma bashyize ibuye ku mva ya Yesu hamwe n’ ibuye rikomeye ngo atazuka ariko byari byanditswe ngo nyuma y’ iminsi 3 azazuka.
Birashoboka ko ibyawe bisa n’ ibyapfuye ariko imbaraga zazuye Yesu zazura na business yawe n’ urugo rwawe, akazi, imibereho yawe haba mu mwuka no mu buzima busanzwe. Twari dupfuye twishwe n’ ibicumuro ubuntu nibwo bwadukijije, azutse amakuru yamenyekanye hose n’ abigishwa mu nzira ya Emaus arabiyereka ababwira ko byari byanditswe ko azazuka.
Ntukarorere guhamya ibyiringiro byawe, amanyaguye umutsima bamenya ko ari Yesu nubwo batakwemezwa n’ amagambo bazemezwa n’ imirimo Imana izagukorera. Yobu yaravuze ngo: "Imana izi inzira ndi kunyuramo nirangiza kungerageza nzavamo meze nka Zahabu"; ibyo wanyuzemo byagutesheje agaciro ariko Imana izakagusubiza kuko Yobu yashumbushijwe 2. Yesu yarababaye ariko Imana yaramuzamuye imuha izina riruta ayandi kugira ngo amavi yose apfukame mu izina rye Abafiripi 2:6-10
Ndangije nkubwira ngo abami ntibazaguma ku misaraba ahubwo bazajya mu myanya yabo bahabwe ibihabwa abami, amen.


text:
Nta Rugi Ruhari Ntitugitorotse
Abarwayi bo mu mutwe babiri bashatse gutoroka ibitaro nuko baricara bajya inama y`uko bazabigenza. Uwa mbere abwira uwa kabiri ati
“Genda urebe niba urugi ari rurerure tuzashaka uko duca munsi yarwo, naho niba ari rugufi tuzarusimbuka ntakibazo.” Uwa kabiri ati "ndaje gato." Nuko ajya guhengereza ngo arebe uburebure bw`urugi, maze asanga nta rugi ruriho. Agarukana agahinda kenshi cyane ati
“Sha birambabaje nta hantu tukigiye.” Undi ati “Ese kubera iki ?” Nuko aramusubiza ati “Ndeka sha rwose rwa rugi twavugaga nta ruriho ! Iyo ruhaba rukaba rurerure twari kuruca munsi rwaba rugufi tukarusimbuka. Reka dutegereze tuzatoroka barushyizeho, ubu ni ukwemera nyine tukababarira muri iyigereza.”
Related Posts by Categories


text:
ven.
10
mai
2013
ISOMO RYA MBERE
Ibyakozwe n’Intumwa (Intu 1, 1-11)
1Tewofili we, mu gitabo cyanjye cya mbere nanditse ibyo Yezu yakoze n’ibyo yigishije byose, kuva mu ntangiriro 2kugera ubwo ajyanywe mu ijuru, amaze guha intumwa yari yaritoreye amabwiriza ye, abigirishije Roho Mutagatifu. 3Ni na bo yari yariyeretse nyuma y’ibabara rye ari muzima, abihamya akoresheje ibimenyetso byinshi. Nuko ababonekera mu minsi mirongo ine, abaganirira iby’Ingoma y’Imana.
4Igihe yariho asangira na bo, abategeka ko batazatirimuka i Yeruzalemu, ahubwo ko bazahategerereza ibyo Imana Data yasezeranye. Arababwira ati “Ni na byo mwanyumvanye: 5ngo Yohani yabatirishije amazi, naho mwebwe muzabatirizwa muri Roho Mutagatifu, nyuma y’iminsi mikeya.” 6Nuko bakaba bateraniye hamwe, maze baramubaza bati “Nyagasani, ubu se ni ho ugiye kubyutsa ingoma ya Israheli ?” 7Arabasubiza ati “Si mwebwe mugenewe kumenya ibihe n’amagingo Data yageneye ubutegetsi bwe bwite, 8ahubwo mugiye guhabwa imbaraga za Roho Mutagatifu uzabazamo, bityo muzambere abahamya i Yeruzalemu, muri Yudeya yose no muri Samariya, ndetse no kugera ku mpera y’isi.”
9Amaze kuvuga atyo azamurwa mu ijuru bamureba, maze igicu kiramukingiriza ntibongera kumubona. 10Uko bagahanze amaso ejuru Yezu amaze kugenda, babona abantu babiri bambaye imyambaro yererana bahagaze iruhande rwabo. 11Barababaza bati “Yemwe bagabo b’i Galileya, ni iki kibahagaritse aho mureba mu ijuru ? Yezu uwo ubavanywemo akajyanwa mu ijuru, azaza nk’uko mumubonye ajya mu ijuru.”
ZABURI (Zab 47 (46), 2-3, 6-7, 8-9)
Inyik/ Imana izamutse, bayiha impundu,
Uhoraho azamutse avugirwa n’impanda.
Miryango mwese nimukome yombi,
musingize Imana mu rwamu rw’ibyishimo,
kuko Uhoraho, Umusumbabyose ari Ruterabwoba,
akaba Umwami w’igihangange ku isi yose.
Imana izamutse bayiha impundu,
Uhoraho azamutse avugirwa n’impanda.
Nimucurangire Uhoraho, nimucurange !
Nimucurangire Umwami wacu, nimucurange !
Kuko Imana ari yo mwami w’isi yose;
nimucurange mwimazeyo mubyamamaze.
Uhoraho ni Umwami ugenga amahanga,
Imana itetse ku ntebe yayo yuje ubutungane !
ISOMO RYA KABIRI
Ibaruwa yandikiwe Abahebureyi (Heb 9, 24-28; 10, 19-23)
Bavandimwe, 9,24Kristu ntiyinjiye mu ngoro yubatswe n’abantu yacaga amarenga y’Ingoro y’ukuri, ahubwo yatashye mu ijuru ubwaryo, kugira ngo aduhagararire ubu ngubu imbere y’Imana. 25Kandi ntiyagombaga kwitamba ubwe incuro nyinshi, nk’uko umuherezabitambo mukuru yinjiranaga buri mwaka ahatagatifu rwose amaraso atari aye. 26Iyo biba bityo, Kristu aba yaragombye kubabara incuro nyinshi kuva isi ikiremwa. Mu by’ukuri yahingutse rimwe rizima ibihe byuzurijwe, kugira ngo icyaha agihanagurishe igitambo cye. 27Nk’uko kandi umuntu wese yagenewe gupfa rimwe rizima, nyuma agacirwa urubanza, 28ni na ko Kristu yatuwe ho igitambo rimwe rizima kugira ngo avaneho ibyaha by’abantu batabarika, nyuma akazaza ubwa kabiri bitagifite amahuriro n’icyaha, azaniye uburokorwe abamutegereje bose.
10,19Kuri ubwo buryo bavandimwe, dufite ubwizere buhagije bwo kuzataha mu ngoro ntagatifu, tubikesheje amaraso ya Kristu. 20Yaduhangiye inzira nshya kandi nyabuzima ihinguranya umubambiko, ari byo kuvuga umubiri we. 21Tukaba ubu dufite umuherezagitambo uhebuje uyobora inzu y’Imana. 22Nitumwegerane rero umutima ugororotse n’ukwemera guhamye, dufite umutima wakijijwe inkeke yose y’icyaha, n’umubiri wuhagijwe amazi asukuye. 23Nitwikomezemo amizero yacu tudacogora, kuko Uwatugiriye amasezerano ari indahemuka.
IBANGONDIRIMBO RIBANZIRIZA IVANJILI (Zab 47 (46), 6a.10d)
Alleluya Alleluya.
Imana izamutse bayiha impundu,
yatumbagiye hejuru ya byose.
Alleluya.
IVANJILI
+ Yohani (Lk 24, 46-53)
Muri icyo gihe, Yezu wazutse abonekera abigishwa be maze arababwira ati “Byari ngombwa ko huzuzwa ibinyerekeyeho byose biri mu Byanditswe : 46ko Kristu agomba kubabara, maze ku munsi wa gatatu akazuka mu bapfuye, 47kandi ko uhereye i Yeruzalemu abantu bo mu mahanga yose bagomba kwigishwa mu izina rye, ibyerekeye ukwisubiraho n’ibabarirwa ry’ibyaha. 48Ibyo ni mwe bagabo bashinzwe kubihamya. 49Jyeweho ngiye kuboherereza icyo Data yasezeranye. Mwebwe rero nimube mugumye mu murwa, kugeza igihe muzasenderezwa imbaraga zivuye mu ijuru.” 50Hanyuma abajyana ahagana i Betaniya, maze arambura amaboko abaha umugisha. 51Igihe akibaha umugisha, atandukana na bo ajyanwa mu ijuru. 52Bamaze kumupfukamira, bagarukana ibyishimo i Yeruzalemu. 53Nuko bagahora mu Ngoro basingiza Imana.


text:
Uyu munsi wizihijwe kuri uyu wa 9 Ukwakira 2016, waranzwe n’ibikorwa bitandukanye byaranzwe no kuremera abageze mu zabukuru batishoboye bo mu Mudugudu wa Maswa, Akagari ka Rubona, mu Murenge wa Rukumbeli.
Mu bageze mu za bukuru baremewe, harimo umusaza w’imyaka 82 witwa Nyirimbabazi François wahingiwe umurima ndetse anatererwa imbuto y’ibigori.
Uyu musaza yavuze ko ubwo yumvaga ko agiye guhingirwa ibyishimo byamurenze. Yagize ati "Iki gikorwa munkoreye ndacyishimiye cyane, ni ubutabazi n’ishema."
Yakomeje avuga ko rimwe na rimwe aha abantu umurima ngo bawuhinge akabaha n’imbuto ariko basarura bakamuha bike bitewe n’uko adashoboye kwigererayo ngo arebe umusaruro wahavuye.
Hari kandi undi musaza w’imyaka 85 wubakiwe akarima k’igikoni ndetse anahabwa imfashanyo y’ibirirwa, birimo umuceri, ibishyimbo na Kawunga ndetse anahabwa matela yo kuryamaho.
Abageze mu za bukuru bo muri aka gace bishimira gahunda ya VUP ituma abatishoboye muri bo babasha kubaho neza ndetse bakanasaza neza.
Burasanzwe Callixte w’imyaka 75, akaba anahagarariye abageze mu za bukuru muri uyu murenge, yagize ati"Ibibazo duhura nabyo Leta y’ubumwe bw’abanyarwanda yagerageje kubirwanya, abatishoboye bagiye bahabwa amafaranga ya VUP, ibintu byose ubu tumeze neza, n’uzasaza muri twe azagenda avuga ati’nsize igihugu gitunganye’."
Dr Alvera Mukabaramba, Umunyamabanga wa Leta muri Minisiteri y’Ubutegetsi bw’Igihugu ushinzwe imibereho myiza no kurengera abaturage, yavuze ko ibikorwa bakoreye aba bageze mu za bukuru bigamije gukomeza kubaremamo icyizere cyo kubaho no gutuma bareka kwigunga.
Yasabye abayobozi b’imidugudu kujya bamenya abageze mu za bukuru batishoboye no gushaka inkunga yo kubaremera.
Ati "Twashakaga rero ko ibi bikorwa bikomeza, bigakomeza atari ukubikora gusa kuri uyu munsi, ahubwo ni ibikorwa bihoraho cyane ariko bakamenya abari bo, abaturanyi bakabigiramo uruhare tukaza twunganira nkuko dusanzwe twunganira muri gahunda zitandukanye za Leta."
Dr Mukabaramba kandi yagarutse ku bijyanye n’uko abakwiye ubufasha batoranywa, avuga ko inzego z’ibanze zikwiye kugira uruhare mu kumenya ko byakozwe neza ndetse bakamenya niba uwahawe inkunga yamugezeho.
Umunsi mpuzamahanga w’abageze mu za bukuru watangiye kwizihizwa mu Rwanda mu 2001. Insanganyamatsiko y’uyu mwaka igira iti "Duteze imbere abageze mu zabukuru buri wese abigizemo uruhare"
Mu Rwanda, abageze mu zabukuru bagize 5% by’abaturage bose b’igihugu.


text:
Urupfurwa Gasasira rwantunguyepe gusa yarumubyeyiwacu twese cyane cyane infubyi za Jénocide gusa anteye agahinda tubaye infubyi2 Imana Imwakire mubayo
Yoooooo! icyumweru kimwe mbuze abantu 3 Nakundaga Gasasira igendere Ntakundi
Why do we really rest in peace only not live in peace too? Imams igihe iruhuko ridashira our lovely unclean
Gusa imana imuhe imuhe iruhuko ridashira
Uwiteka dutabare uduhe kurama udukomereze nabacu.Uwiteka amwakire kdi abasigaye mukomeze kwihangana
Imana imuhe iruhuko ridashira kdi izamuhembere imirimo yose yagiriye abanyarwanda n`abandi bamuzi myiza, imibi yamuranze ayibabarirwe atuzwe ahatunganye.Tubuze intwari y`imazi turababaye,umuryango we wikomeze inshuti ze twifatanije mu kababaro.RIP
Imana imuhe iruhuko ridashira kdi izamuhembere imirimo yose yagiriye abanyarwanda n`abandi bamuzi myiza, imibi yamuranze ayibabarirwe atuzwe ahatunganye.Tubuze intwari y`imazi turababaye,umuryango we wikomeze inshuti ze twifatanije mu kababaro.RIP
RIP dear Gagas!
Imfura ko zifushizeho mwo kagira Imana we!
Nyagasani akomeze abo asize.
Imana imwakire mu bayo ,Gasasira yari umugabo mwiza utega amatwi bose mwijwi rituje akakugira inama mbese yari intangarugero mu kazi kose yakoze muri ino si
umuryango we niwihangane kuko ubuze umuntu w ingirakamaro kuriwo ndetse nokubo yabashaga kugira inama zitandukanye mubuzima RIP
Imana imwakire , gusa abaganga bazagaragaze icyo yazize ntibizabe ibanga kuko benshi muri twe yatubaye hafi atugira inama ndetse nubufasha butandukanye kandi niba cyari igihe cye Imana itwaye uwatubaga hafi mubuzima ariko nubundi Imana itwara abo ikunze naruhukire mumahoro.
ahaa!natwe twumiwe nikuri kandi birababaje


text:
Ruhango: ababyeyi barasabwa kuba hafi y’abari ku rugerero
Intore ziyemeje gukora ibikorwa bitandukanye
Intore ziyemeje gukora ibikorwa bitandukanye
Umuyobozi w’akarere ka Ruhango, Mbabazi François Xavier, arasaba ababyeyi n’abayobozi mu nzego z’ibanze gushyigikira intore ziri ku rugerero no kubafasha gushyira mu bikorwa inyigisho bahawe itorero.
Ibi akaba yarabisabye mu muhango wo gutangiza ku mugaragaro ku rwego rw’Akarere ka Ruhango urugerero ku cyiciro cya kabiri cy’Intore z’Inkomezabigwi tariki ya 27/01/2016.
Asobanura impamvu y’urugerero, uyu muyobozi yavuze ko ari ukugira ngo abatojwe bashyire mu bikorwa ibyo batojwe.
Akomeza avuga kandi ko gutangira urugerero ku mugaragaro ari igikorwa cy’ingenzi cyo “kwinjiza intore mu zindiâ€.
Asaba intore zigiye ku rugerero gukora ibikorwa bifatika, bibyara umusaruro ugaragara, bitari iby’umuhango gusa.
Bityo akaba abasaba kurangwa no kunoza ibikorwa biyemeje kugeraho muri aya mezi atandatu y’iki cyiciro cy’urugerero.
Ku rundi ruhande, uyu muyobozi akaba asaba ababyeyi n’abayobozi mu nzego z’ibanze gushyigikikira intore mu bikorwa byazo kugira ngo umusaruro wabyo uzabashe kugirira umumaro intore ubwazo, abaturage n’Igihugu muri rusange.
Agira ati “Nagira ngo mbasabe gushyigikira intore ziri ku rugerero, kuko kuzishyigikira kwanyu ari ko kuzatuma bagera ku nshingano zaboâ€.
Ababyeyi bitabiriye umuhango wo gutangiza urugerero, bakaba baravuze ko biteguye kwegera no korohereza abana babo bagiye ku rugerero, kuko bazi neza ko ibyo bazakora aribo bizagirira akamaro.
Mu mihigo y’izi ntore harimo; kubakira abatishoboye, kugira isuku no kuyiteza imbere aho batuye, gushishikariza abaturage kwitabira ubwisungane mu kwivuza, kwigisha abakuze gusoma kwandika no kubara, no guteza imbere imyitozo ngororamubiri n’imikino gakondo hagamijwe guteza imbere ubuzima bwiza.


text:
Seleri, imboga zitangaje
Seleri ni rumwe mu mboga nyinshi zikoreshwa nk’ibirungo cyane cyane mu isosi yaba iy’ibimera cyangwa isosi y’inyama. Bamwe barazikaranga abandi bakazitegura ukundi gusa seleri ushobora kuzirya mbisi kuri salade, cyangwa ukazikatira ku byo kurya bigiye gushya. Byumvikane ko seleri zidakarangwa.
Ibituma seleri ziba imboga nziza zitagakwiye kubura ku ifunguro ryawe rya buri munsi ni uko zikungahaye ku ntungamubiri zinyuranye kandi zikaba zifite byinshi zimariye umubiri wacu.
Muri seleri dusangamo imyunyungugu nka
Calcium
Sodium
Ubutare
Umuringa
Zinc na
Magnesium
Dusangamo kandi vitamini nka
Vitamini A
Vitamini B1
Vitamini B2
Vitamini B6
Vitamini B9
Vitamini C
Vitamini D
Vitamini E
Vitamini K
Tunasangamo kandi ibindi binyabutabire binyuranye hamwe na fibre.
Kugabanya umuvuduko udasanzwe w’amaraso. Muri seleri habamo phthalides bikaba ibinyabutabire bigabanya igipimo cy’imisemburo itera stress mu mubiri. Ibi rero bituma imiyoboro y’amaraso yaguka bityo bigafasha amaraso gutembera neza, bikagabanya umuvuduko wayo. Iyo ibi bibaye rero birinda indwara zinyuranye z’umutima.
Kugabanya choleterol. Kurya seleri buri munsi bishobora kugabanya igipimo cya cholesterol mbi (LDL), ikaba cholesterol ihinduka nk’ingese mu mijyana y’amaraso. Izi phtalides kandi zituma habaho ikorwa ry’indurwe, nayo ikaba igabanya igipimo cya cholesterol. Kugabanyuka kwa cholesterol vituma imikorere y’umutima igenda neza. Kuba harimo fibre bituma cholesterol mbi ibasha gusohorwa mu mubiri.
Kurinda indwara zimwe. Seleri zifasha mu isohorwa rya uric acid, iyi ikaba izwiho kuba ariyo itera indwara ya goutte. Ibi biterwa nuko seleri zifasha umuntu kunyara inshuro nyinshi. Ibi rero bituma ziba nziza ku bafite uruhago rudakora neza, impyiko, ndetse binarwanya ubwandu bw’umuyoboro w’inkari (UTI) ku bagore.
Umutobe wa seleri
Kurwanya indwara zo mu ngingo. Akenshi tuzita rubagimpande, ndetse ubwo na goutte irimo. Seleri zizwiho kurwanya kubyimbirwa bityo bikarinda ko mu ngingo harekamo amazi nuko hakabyimba. Ku babazwe bitewe n’izi ndwara zifata mu ngingo, kurya seleri bibafasha kongera kwisana ahangiritse.
Kurinda kanseri. Muri seleri harimo phthalides, flavonoids na polyacetylenes. Ibi byose bizwiho guhangana na kanseri, bisohora mu mubiri uburozi bwazana kanseri. Si ibyo gusa kuko harimo na coumarins, zikaba zongerera ingufu ubudahangarwa bw’umubiri. Ibi byose bituma ibyakangije umubiri bisohoka bityo ukaba urinzwe kanseri.
Kongerera ingufu ubudahangarwa. Seleri zikungahaye kuri vitamini C, ikaba izwiho kuba ku isonga mu kongerera ingufu ubudahangarwa. Iyo ifatanyije n’ibindi binyabutabire biri muri seleri rero, bituma ingufu ziyongera. Ku bw’ibyo kurya seleri kenshi byagabanya ibyago byo kurwara ibicurane, bikanakurinda izindi ndwara zinyuranye.
Kugabanya uburwayi bwa asima. Ibi na byo biterwa nuko harimo vitamini C, ikaba ifasha mu kurwanya iyi ndwara ya asima, irangwa ahanini no kutabasha guhumeka neza, uyirwaye aba ahumeka acuranwa umwuka.
Imikorere myiza y’imitsi y’amaraso. Fibre, vitamini C, n’izindi ntungamubiri bizwiho gufasha mu mikorere myiza y’iyi miyoboro.
Gusohora amazi mu mubiri. Seleri irimo sodium na potassium bikaba bifatanyiriza hamwe mu kuringaniza igipimo cy’amazi mu mubiri. By’umwihariko potassium ituma imitsi y’amaraso yaguka bikagabanya umuvuduko udasanzwe w’amaraso.
Utubuto twa seleri natwo turaribwa
Kurwanya migraine. Uyu mutwe w’uruhande rumwe nkuko bawita, urwanywa nuko muri seleri harimo coumarins. Ubushakashatsi bugaragaza ko biterwa nuko iyi coumarin igabanya igipimo cya nitric oxide (NO) ijya mu bwonko kandi izwiho kuba itera migraine n’umutwe.
Kuvura rubagimpande. Nkuko twabibonye, muri seleri harimo phthalides. Mu gukora umutobe wa seleri, dusangamo 85% za 3nB, ikaba izwiho guhangana n’indwara y’imitsi na rubagimpande.
Guhangana na diyabete. Seleri zizwiho kuribwa ngo umuntu ahangane na diyabete cyane cyane kuko zikize kuri fibre zikaba zarerekanywe ko zifasha mu guhangana na diyabete.
Kurwanya indwara z’amaso. Gukamurira utuzi twa seleri ku ngohe z’amaso birwanya indwara zimwe z’amaso. Kandi ni mu gihe kuko harimo vitamini A izwiho kuba nziza ku buzima bw’amaso. Si ibyo gusa kuko binafasha mu kurinda kutareba neza bwije no kurwara amaso ugeze mu zabukuru.
Kuruhura uturandaryi. Muri seleri habonekamo calcium, ikaba izwiho kwifashishwa mu guhangana n’ibibazo byo mu rwungano rw’imyakura (nervous system).
Kugabanya ibiro. Kunywa umutobe wa seleri ku buryo buhoraho mbere ya buri funguro byagufasha guhangana n’ibiro. Kuko seleri zirimo calories nkeya, ariko igatera igihagisha kuko harimo fibre nyinshi. Bityo byagufasha gukoresha calories wifitemo, utiyicishije inzara kandi ukumva uhaze, nubwo waba wariye bike.
Ibindi zidufashamo. Seleri zifatiye runini umubiri wacu muri rusange, kandi ibice byose biraribwa: ikijumba, ibibabi ari nabyo tumenyereye n’utubuto. Rero kuzirya ku buryo buhoraho bifasha mu kurwanya no kurinda indwara zifata impyiko, umwijima, impindura, agasabo k’indurwe, kurinda indwara z’imitsi, kwituma impatwe, asima, umuvuduko udasanzwe w’amaraso, asima, kubura amaraso, ndetse zinafasha mu gukomera kw’amenyo.
Seleri ziribwa n ibijumba
Icyo kwitondera.
Utubuto twa seleri tubamo amavuta, flavonoids, coumarins na linoleic acid. Si byiza kuturya rero utwite kuko bishobora guhungabanya umwana uri mu nda, ikaba yanavamo. Naho niba udatwite, byose urabyemerewe ku gipimo ushaka.
Bitewe nuko izi mboga no ku bantu bakuru kuzihekenya uba wumva zitanoze neza, no ku mwana niko bigenda. Niyo mpamvu atari byiza kuba waziha umwana utagejeje ku mwaka avutse.
Nkuko twabivuze dutangira kandi, seleri ntizitekwa kuko byakica intungamubiri zirimo. Uzirya kuri salade cyangwa ukazikatira ku byo kurya bihiye cyangwa bigiye gushya.
source: umuti


text:
sam.
14
avril
2012
Umunsi wa mbere mu minsi umunani ikurikira Pasika
AMASOMO TUZIRIKANAHO
Intu 2,14...32 “wamenyesheje inzira igana mu bugingo, unyuzuzamo ibyishimo”
Zab 15 “ntuzantererana ngo mpere ikuzimu”
Mt 28,8-15 “Baramwegera, bahobera ibirenge bye, bamupfukamye imbere”.
Muri iki cyumweru cyose ( mu minsi umunani ikurikira Pasika), tuzasoma amavanjili avuga ku mabonekerwa kandi tuzazirikana ku iyobera ry’Izuka.
Pawulo Mutagatifu aratubwira ati : “Niba Kristu atarazutse, ukwemera kwacu ni amanjwe” (1 kor 15,17). Ariko niba Kristu yarazutse koko, urukundo rwatsinze urupfu n’icyago, natwe rero tuzazuka, ‘kandi nyuma y’imibabaro yose, ibyishimo bitangira iherezo biradutegereje’.
Amasomo atubwira uko Nyagasani wazutse yabonekeraga abe, adutera ibyishimo byinshi. Yuzuza mu mitima yacu amahoro isi idashobora kuduha. Ayo mahoro niyo Nyagasani wazutse yifuriza abagabo n’abagore yohereza mu butumwa, igihe cyose ababonekera: “Nimugire amahoro” (Jn 20,19).
nk’uko mutagatifu Inyasi wa Loyola abivuga, niyo mpamvu, inema dusaba ni iyo kumva dufite ibyishimo by’igisagirane, kubera ikuzo ryinshi ry’Umwami wacu Yezu Kristu” ( reba mu gitabo cya Inyasi wa Loyola cyitwa Imyitozo nyobokamana, no 221).
…bava ku mva… ku murongo ubanza ( Mt 28,7), umumalayika yari yabwiye abagore ati ‘nimugende mwihuta, mubwire abigishwabe ko yazutse,…uko kwihuta gushaka kuvuga uburyo tugomba kwihuta ngo twamamaze Inkuru Nziza, uko kwihuta kandi kurerekana kandi ko abahuye na Nyagasani wazutse baba batagishoboye guceceka ibyerekeye Inkuru Nziza ( urugero: Lk 24,33; Jn 20,2; na Bikira Mariya nawe yarihuse igihe agiye gusura Elizabeti (Lk 1,19). Kwamamaza Izuka rya Nyagasani yezu ni inshingano iruta izindi zose ku bigishwa ba Yezu.
…bafite ubwoba buvanze n’ibyishimo byinshi… ubwo bwoba bwabo si ubwo kubahahamura, ahubwo ni uko ibyishimo byasaga n’aho bibasaze, bafite igitinyiro cya Nyagasani, bagahora bibuka ko ‘bahuye n’Imana Nzima’….
“ Nimugire amahoro”. nta gushidikanya, Yezu yarababwiye ati : ‘nimugire Amahoro!’ Iyo ikaba ari indamukanyo isanzwe muri Isiraheli. Amahoro y’umutima rero akaba atangwa n’uko ubugingo bwatsinze urupfu. Muri Bibiliya yanditswe mu rurimi rw’ikigereki, indamukanyo igaragaramo, iramuga iti: “Nimwishime!” Indi Bibiliya yanditswe mu rundi rurimi yo iravuga iti : “nimugire umunsi w’ibyishimo!”Nuko rero inkuru zo muri Bibiliya zitubwira kuri ayo mabonekerwa (ya nyuma y’Iauka) hari ingingo y’ingenzi y’Inkuru Nziza ivugwamo cyane, ikaba igira iti: Ni muzima!
… Baramwegera bahobera ibirenge bye, bamupfukamye imbere…gupfukama imbere y’umuntu ni ikimenyetso cyo kumwubaha cyangwa kumwinginga, icyo kimenyetso kikagaragara cyane mu ivanjili yanditswe na Matayo (Mt 9,18;14;33;15;25). Yezu rero arasengwa nk’Imana. Guhobera ibirenge ni ikimenyetso cyoroheje cyo kwambaza mu cyubahiro.
…nimugende mubwire abavandimwe banjye …Nyuma y’izuka, niho Yezu yise abigishwa be ‘abavandimwe banjye’,muri iyi vanjili no mu ya Yohani (20,17). Ubu rero ubwo yicaye ‘iburyo bw’Imana Data’, nibwo yegereye buri wese muri twe kurushaho!
Nyuma y’urumuri rw’Izuka n’inkuru y’ibyishimo yazanywe n’abagore bafite ukwemera, umwanditsi w’ivanjili arerekana umwijima uzanwa n’ikinyoma cy’abadashaka kwakira urumuri. Ibyo ibyanditswe birabigaragaza cyane ! ‘Urumuri rwaje mu isi, abantu bikundira umwijima kuruta urumuri, kuko ibikorwa byabo byari bibi (Jn 3,19).
GUCENGERWA N’IJAMBO RY’IMANA
Ishusho:
Mu mutima wanjye, nditegereza abagore bavuye ku mva, bakaba bapfukamye imbere ya Yezu wazutse. Ibyo bumva muri bo se sinashobora kugira uburyo mbyiyumvamo?
Inema dusaba
Dusabe Nyagasani inema yo kuba umuhamya wishimiye Inkuru Nziza y’Izuka.
Tumurikirwe Ijambo ry’Imana
Kenshi na kenshi, mu nkuru z’amabonekerwa, Yezu yohereza mu butumwa abagabo n’abagore yiyeretse. Ese no muri iyi vanjili ni uko bimeze? Abo bagore bibamariye iki kuba ibyo bibateye imbaraga zo kwamamaza ibyo bibomeye kandi bumvise?
Ducengerwe n’Ijambo ry’Imana
Yezu wazutse arahamagara abigishwa be, ku nshuro ya mbere abita ‘abavandimwe banjye’...Ese ibyo ntibisobanura ko ‘uko ndushaho kwegera Imana niko ndushaho kugirira akamaro abavandimwe banjye’ (nk’uko nyirubutungane Papa Benedigito wa cumi na batandatu abivuga)?
Isengesho
Ibuye abubatsi bari barajugunye
niryo ryahindutse ibuye ry’insanganyarukuta!U
Uhoraho ni we wagennye ko biba bityo,
maze biba agatangaza mu maso yacu.
Nguyu umunsi Uhoraho yigeneye:
nutubere umunsi w’ibirori n’ibyishimo!
Oya, ntabwo nzapfa, ahubwo nzaramba,
maze mpore namamaza ibikorwa by’uhoraho.
Ni wowe Imana yanjye, ndagushimira,
Mana yanjye, ndakurata. (reba muri Zaburi 117).
Umunsi wa kabiri mu minsi umunani ikurikira Pasika
AMASOMO TUZIRIKANAHO
Intu 2,36-41 “ Nimwisubireho maze muhabwe ingabire ya Roho Mutagatifu.”
Zab 32 “Uhoraho, ineza yawe iraduhoreho, nk’uko amizero yacu agushingiyeho”
Jn 20,11-18 “genda usange abavandimwe banjye, maze ubabwire ko ngiye kwa Data ari we So”.
Abasobanura ibyo muri Bibiliya berekana ko hari amabonekerwa y’abantu bikaba bizwi gusa n’ubonekerwa gusa, hakaba n’andi yerekwa benshi icyarimwe. Amabonekerwa yerekwa abantu ntabonwe na benshi (nk’ibonekerwa rya Mariya Madalena- ari wenyine cyangwa abandi bari kumwe nawe-, iry’abigishwa ba Emawusi, irya Simoni n’irya Thomas), ni amabonekerwa afasha cyane kandi akaba ahamya cyane ibyerekeye Izuka.
Amabonekerwa ya rusange aherekezwa n’itegeko ryo kujya kwamamaza Inkuru Nziza mu isi.
Uko byagenda kose, kugira ngo umuntu abonekerwe na Nyagasani Yezu wazutse, ubonekerwa agomba kubanza kugira ukwemera, kandi ukwemera ni ingabire duhabwa. Ni ukuvuga ko Nyagasani ashobora kubonwa gusa n’uwo yishakiye ko amubona. Kuko aho Nyagasani ari si mu isi ishobora kubonwa n’aya maso y’umubiri kuko ari mu ijuru. Karidinari Yozefu Ratsingeri (ataraba papa) yaranditse ati: ‘Nyagasani wazutse yiyereka amaso, ariko kandi yiyereka gusa amaso ahabwa kubona ibirenze ibigaragara’.
‘Mariya Madalenawe akomeza guhagarara iruhande rw’imva, arira’… Mariya Madalena ni wa mugore Yezu yari yarirukanyemo roho mbi zirindwi (Mt 16,9). Guhera icyo gihe, yahise amukurikira. Amukurikira kugeza abambwe ku musaraba. None se, nyuma y’urupfu rwa Yezu, ni gute Mariya yashobora kubaho atari kumwe na we? Mbese rwose yamushakashakaga n’amarira menshi… Ijambo ‘kurira’ cyangwa ijambo ‘amarira’rigaragara inshuro enye muri iyi vanjili. Mariya Madalena aragereranywa na wa mugeni uvugw mu gitabo cy’Indirimbo ihebuje. Muri iyo Ndirimbo, uwo mugeni akaba yarashakashakaga umukunzi we mu busitani…Ubu noneho turabona umu Mariya Madalena ishusho y’abakristu barira igihe cyose bataragira ibyishimo batewe n’Izuka rya Nyagasani…
‘Mugore, urarizwa n’iki ?’ Iki kibazo, urebye ukuntu kikaragaza ugutangara, kirerekana ko Mariya Madalena nta mpamvu afite yo kurira. Amarira ye ntagaragaza umuntu wihebye, ahubwo arerekana ko yiteguye kwinjira mu byishimo birenze imivugire.
…arahindukira areba inyuma…Mbere yo kumenya Yezu, Mariya ‘abanje guhindukira’…iryo jambo ‘guhindukira’ riragaragara inshuro ibyiri mu muri iyi vanjili. Kuki rero ritsindagiye icyo gikorwa? Kugira ngo tumenye neza ko kugira ngo duhure na Yezu wazutse tugomba ‘guhindukira’ , ‘tugahinduka’, tukakira inyigisho zidushishikariza ukwemera, ko gutuma ‘tubona’ibitagaragarira amaso.
« Mariya we !» …« Rabuni », Ubu ngubu rero nibwo amaso ya Mariya Madalena ahumutse. Iyo abantu bahuye, bagasuhuzanya umwe asubiramo izina rya mugenzi we, bifite agaciro cyane. Kimwe mu byiza by’umushyikirano tugirana n’Imana mu isengesho se si ukumva duhamagawe mu izina ryacu, noneho natwe tugahamagara Umukunzi wacu (ariwe Nyagasani) mu Izina rye?...
‘ Ntushake kungumana, … Ahubwo genda usange abavandimwe banjye, maze ubabwire’... Nyagasani Yezu wazutse aratwereka ukuntu, turamutse tuvuguruye umubano wacu nawe, ntitubikore uko tubyiyumvisha gusa, ahubwo tukarangiza neza ubutumwa adushinga, uwo mubano wakomera. Icyo gihe rero nibwo tuzashobora guhura nawe.
GUCENGERWA N’IJAMBO RY’IMANA
Ishusho:
Nkoresheje amaso y’umutima, nditegereza uruhanga rwa Mariya Madalena igihe Yezu amuhamagaye mu izina rye maze na Mariya akamumenya. Ubu noneho nshobora kugira ibyiyumviro nk’ibyo Mariya yari afite icyo gihe.
Inema dusaba
Dusabe inema yo kwizirika cyane kuri Nyagasani, ibyo kandi bibe ariwo mugambi w’ingenzi dufata mu buzima bwacu. Uko kumwizirikaho bigaragazwe n’uko twiyemeje guhara byose ngo tumukurikire kugeza ndetse ku Musaraba.
Tumurikirwe Ijambo ry’Imana
Ni gute nahura na Nyagasani Yezu wazutse? Ivanjili y’ibonekerwa rya Mariya Madalena iraduha ibisubizo bibiri kuri icyo kibazo cy’ingirakamaro: duhurira mu mushyikirano w’isengesho ryanjye mwerekezaho ntaryarya; na none kandi, igihe nitangira kwamamaza Inkuru nziza, Nyagasani Yezu wazutse aba andimo kandi akanankoresha
Ducengerwe n’Ijambo ry’Imana
Nyagasani anturamo agatuma ubuzima bwanjye bubyara imbuto ku rugero nifuza. Nakora iki kugira ngo ikifuzo cyanjye cyo kubana na Nyagasani no kuberaho Nyagasani kirusheho guhama no kurushaho gukomera? Amagambo ya Mariya Madalena ndetse n’uko yabyitwayemo byanyigisha uko nabigenza.
Isengesho
Twabonye Nyagasani wazutse,
Twebwe abahamya b’Ukuri!
Yaraje kandi azagaruka!
Amina! Alléluia! Alléluia!
Ni muzima! Niwowe wamubonye bwa mbere.
Cyo tubwire Mariya!
Atakiri mu mva, ari mu rumuri,
Aravuga ati : “Mariya”!umenyako ari ijwi rye! (Ni indirimbo yo mu gihe cya Pasika, iboneka muri Breviaire, urup. 345)
Umunsi wa gatatu mu minsi umunani ikurikira Pasika
AMASOMO TUZIRIKANAHO
Intu 3,1-10 “ 8arabaduka, arahagarara, …agenda asimbuka kandi asingiza Imana.”
Zab 104 “nimurate ibigwi by’Uhoraho mu yandi mahanga”
Lk 24, 13-35 “None se Kristu ntiyagombaga kubabara atyo ngo abone kwinjira mu ikuzo rye?”
Izuka si ukugaruka kwiberaho mu buzima bwo ku isi, si nko gusubira aho uturutse. Ahubwo izuka ni ukwinjira mu buzima bushya, ubundi buzima, ubuzima bw’Imana. Ntitwagereranya izuka rya Yezu n’izuka rya Lazaro ryari nko kongera gusubirana ubuzima by’igihe gito. Umubiri wa Yezu wazutse si nk’umubiri wongeye gusubirana umwuka gusa maze ukazagira igihe kimwe ukongera gupfa, kandi noneho ugapfa burundu… Ariko kandi uwo mubiri wa Yezu wazutse ni mu by’ukuri wa mubiri tuzi wa Yezu w’i Nazareti, ariko wahindutse ukundi, wahawe ikuzo. Ntidushobora kwiyumvisha uko umubiri wahawe ikuzo uba umeze. Icyo ibyanditswe bitagatifu bitwemerera kuvuga gusa, ni uko umubiri wahawe ikuzo uba utakigengwa n’imipaka y’ahantu cyangwa y’ibihe. Ushobora kwigaragariza ahantu hose, igihe cyose, kugeza igihe isi izashirira. Ku buryo ubwo aribwo bwose dushobora kuwubona. Ariko, by’umwihariko Umubiri wa Yezu utura m’Ukarisitiya. Ibyo tubibwirwa neza n’isomo ry’Ivanjili y’abigishwa ba Emawusi.
‘Baherako barahagarara, ariko bijimye mu maso’. Turumva neza impamvu y’akababaro n’ugucika integer kwabo: bari bariringiye ko Yezu ariwe rumuri rw’isi, none dore urumuri rurazimye! Ariko iryo somo ry’ububabare ririgisha uburyo nyabwo bwo kumva no kwemera izuka: kwemera izuka ni ukubaho ufite amizero!
‘ntimurasobanukirwa!’ Kugira ngo duhe igisobanuro ibitubaho byose, kugira ngo dushobore kwiyumvisha ibijyanye n’ubuzima n’urupfu maze dushobore gucengera ubuzima ‘nyobokamana’, dufite uburyo bumwe gusa: ni ugusoma, kumva, kuzirikana no gucengera Ijambo ry’Imana…
‘Mbega ukuntu imitima yacu yari yuzuye ibinezaneza’…Umutima w’uzuye ibinezaneza ushobora kubona ibyo amaso adashobora kubona; uwo mutima ni ikimenyetso cy’igikorwa cya Roho Mutagatifu wikundira imitima izi gutega amatwi, iyo mitima ikaba yakira kandi ikunda Ijambo ry’Imana.
GUCENGERWA N’IJAMBO RY’IMANA
Ishusho:
Abahanga benshi mu gushushanya bagiye bashushanya “Abigishwa ba Emawusi: bakerekana igihe abo bigishwa batazibagirwa mu buzima bwabo ko ari igihe bahuye na Nyagasani Yezu wazutse, bakamumenyera mu ‘imanyura ry’umugati’. Ngaho natwe nitwitegereze uruhanga rw’abo bigishwa rwuzuye ibyishimo. Twiyumvishe uko mu mitima yabo bumvaga bamerewe.
Inema dusaba
Dusabe inema yo gutura igitambo cya misa dufite ‘umutima ugurumana’ kuko Jambo w’Imana, aba ari mu Karisitiya, agaturamo, kandi akayihindura...
Tumurikirwe Ijambo ry’Imana
Abigishwa bahindutseho iki mu mitima yabo igihe bagendanaga mu nzira n’umunyamahanga bamuteze amatwi? Uko guhinduka se si ko guhinduka kw’imitima abagendana na Yezu mu nzira y’ubuzima bashishikarizwa kugira?
Ducengerwe n’Ijambo ry’Imana
Iyo usobanuye amagambo ‘Gumana natwe kuko bugorobye, umunsi ukaba uciye ikibu’,iyo ibisobanuye ufashe ijambo ku ijambo, usanga ari ibintu byoroshye...Ariko se ayo magambo ntiyaba afite igisobanuro nyobokamana kiremereye kurushaho? Icyo gisobanuro ni ikihe? Ni ryari njya niyumvamo nanjye icyo cyifuzo?
Isengesho
Yezu, igihe nsomye ibyanditswe bitagatifu
umutima wanjye ugurumanamo ibinezaneza,
Ntutume icyo kibatsi kizima
ahubwo mpa guhora nzirikana ijambo ryawe,
Tera intambwe zanjye akanyabugabo
kugira ngo ikibatsi cy’umunezero wawe
kigere no kubandi!
(Ni indirimbo yo mu gihe cya Pasika, iboneka muri Breviaire, urup. 345)
Umunsi wa kane mu minsi umunani ikurikira Pasika
AMASOMO TUZIRIKANAHO
Intu 3,11-26 “ Imana yamuzuye mu bapfuye, turi abagabo bo kubihamya.”
Zab 8 “mbega ngo izina ryawe riramamara ku isi hose!”
Lk 24, 35-48 “Nimurebe ibiganza n’ibirenge byanjye : ni jyewe ubwanjye”
Twemera izuka rya Yezu kuko rishingiye ku bahamya baryo. Ntabwo bemeza gusa ko bumvise iyo Nkuru nziza kandi bakabona ko imva yarimo ubusa, ahubwo bemeza ko bahuye na Yezu ubwe: yiyemeje kuza abasanga, yiyemeje kubigaragariza. Ntabwo ari ukwemera kwabo kwapfuye igihe babonye Yezu apfiriye ku musaraba kwatumye bemera ko Yezu ari muzima. Ahubwo ni Yezu Muzima wazuye ukwemera kwabo!
Ibi rero biba na none ku bumvise umuhamagaro wa kabiri. Igihe rero bahawe imbaraga zibakomeza mu kwemera kwabo, banahabwa ubutumwa bwo kwamamaza Inkuru nziza: bakamamaza ko Yezu ari muzima. (soma mu gitabo cyitwa: Jésus le Christ, cyanditswe na Jean Noel Bezançon, DDB, p. 88-89).
‘Yezu ubwe aba nguyu ahagaze hagati yabo’…umubiri wa Yezu wazutse unyura ndetse no mu nzugi zifunze, urigaragaza, ukazimira. Nyamara mu by’ukuri ni umubiri, ni umubiri wa Yezu w’i Nazareti, ariko ni umubiri wahindutse ukundi, ufite ikuzo, udashobora gupfa, ni umubiri uri mu ijuru.
‘Nimugire amahoro’. Amahoro Bibiliya itubwira ni yayandi atuma hagati y’abantu haba imibanire myiza: umuntu akiyakira, akabana neza n’abandi, akabana neza n’Imana. Intumwa zumvise ko Yezu yababariye ubugwari bwabo, ukumwihana kwabo n’ukunangira kwabo…
‘Barakangarana, bashya ubwoba’…Nubwo Nyagasani wazutse yari amaze kubabwira ijambo ribahumuriza, bagize ubwoba bwo kubona uwari warapfuye, ari imbere yabo ari muzima. Ibyo birerekana ko atari ukwemera kwabo kwatumye bamamaza Izuka, kuko ntako bari bafite. Ahubwo, mu by’ukuri, ukwemera kwabo kwazuwe n’uko bahuye na Yezu wazutse. Kandi ni nawe uzura ukwemera kwacu!
‘Uko bakamazwe n’ibyishimo ntibanyurwa, baba abo gutangara gusa’ Ubwoba bwabo bwaje guhindukamo impamvu yo gutangara, uko gutangara kuvamo ibyishimo byinshi. Ibyo byishimo byari byinshi cyane kandi bikomeye kuburyo byasaze umutima wabo udakomeye kandi udahumutse cyane.
‘Nimunkoreho…(…) Bamuhereza igice cy’ifi yokeje ; aracyakira akirira imbere yabo’
Mutagatifu Luka arashaka kwerekana ko umubiri wazutse uba ufite ikuzo kandi ukaba udakeneye kurya. Ibyo birenze ubwenge bwacu…
‘Ibyo ni mwe bagabo bashinzwe kubihamya.’ Yezu amaze kubibutsa ingingo z’ingenzi zigize indangakwemera yabo (Credo), ari nazo dusanga mu ndangakwemera dusanga mu nyigisho y’abakristu ba mbere. Yezu avuze amagambo asa nk’aho ariyo Kiliziya yubakiyeho, akaba ariyo agomba kugenga iyamamaza butumwa.
GUCENGERWA N’IJAMBO RY’IMANA
Ishusho:
Ndatekereza Yezu uri kwerekana ibiganza n’ibirenge bye avuga ati: “Ni njye ubwange!” Ubwo intumwa zumvaga zimerewe zite mu mitima yabo muri icyo gihe? Maze kumva ibyo, njye ndumva merewe nte ubu ngubu?
Inema dusaba
Ibyishimo mpabwa n’uko nemera Yezu wazutse nibimpe imbaraga zo kuba umuhamya ukwiye kwizerwa kandi ushishikariye kwamamaza ibyo Yezu yavuze byose n’ibyo yakoze byose.
Tumurikirwe Ijambo ry’Imana
Kenshi na kenshi ukwemera kwanjye ni intambara hagati yo gukomera mu kwemera (igihe byose bigendekera neza) no gushidikanya (igihe mpuye n’ingorane). Kenshi nanone, ukwemera kwanjye kurajegajega ku buryo kuburyo kutankomeza cyane mu buzima bwanjye nsanzwe niberamo. None se ngendeye ku buhamya bw’Intumwa,ku magambo yabo ndetse no ku mibereho yabo, nabigenza nte ngo bikomeze mu kwemera?
Ducengerwe n’Ijambo ry’Imana
Muri iyi nkuru itubwira ibyerekeye amabonekerwa ndetse no mu zindi zisa nkayo, tubonamo ko ubutumwa n’ibyishimo bidatana. Ariko se ubwo butumwa n’ibyo byishimo bishaka kuvuga iki? Ese njya ntekereza ku kamaro k’ubwo butumwa n’ibyo byishimo, nkanazirikana ko bidatana? Ese njye byambayeho binsigira isomo?
Isengesho
Nyagasani, uwo mubiri wahagijwe ibikomere, maze ukaba umpamagarira kuwukoraho mu kwemera...nusingizwe!
Urwo rubavu rwahinguranyijwe none amaso yanjye akaba arwitegereza mu kwemera ...nirusingizwe!
Ayo magambo atuma ukwemera ngufitiye kugurumanira mu mutima wanjye...nasingizwe!
Mpa kwamamaza ibyo wampaye kubona no kumva, namamaze kandi ukuntu Roho wawe yahinduye ubuzima bwanjye.
Irukana icuraburindi ry’umwijima rigose umutima wanjye kuko ubu ngubu Urumuri rutangaje rumurikiye isi.
Umunsi wa gatanu mu minsi umunani ikurikira Pasika
AMASOMO TUZIRIKANAHO
Intu 4,1-12 “nta wundi wundi twakesha mukiro, usibye we”
Zab 117 “Nguyu umunsi Uhoraho yigeneye”
Yh 21, 1-14 “Yezu araza afata umugati arawubaha”
Igihe Imana Data izuye Yezu mu bapfuye, yahamije kandi inashimangira ibyo Yezu yari yaravuze akanakora. Mu Izuka rya Yezu Imana yateye kashe ya nyuma ku mibereho ya Yezu ku isi. Ubu noneho nk’uko tubizi neza: inzira y’urukundo Yezu yanyuze atazuyaje, kugeza n’ubwo atanze ubuzima bwe, yaturonkeye umukiro (…). Inzira y’urukundo kandi niyo nzira igana mu bugingo kuko ari inzira ingendera mu kuri (byanditswe na Bernard Sesboüé, Croire, Droguet et Ardent, p.323).
Niyo mpamvu abemera bakurikiraYezu, iyo batunzwe n’Umubiri we n’ijambo rye, batera imbere mu Nzira y’ubutagatifu. Icyo gihe rero, ububasha bw’izuka rya Yezu bubakoreramo: iyamamazabutumwa ryabo ribyara imbuto ku buryo budasanzwe nk’uko Intumwa zarobye amafi menshi ku bw’igitangaza (Yh 21,1-11).
‘Tukajyana’ . Yohani wanditse Ivanjili, agerageza kwerekana ko abakurikiye Yezu bari barindwi: uwo mubare werekana ibintu “byuzuye” ushaka kwerekana ko imibereho ya ziriya ntumwa yari urugero ku bazireberaho igaha kandi Kiliziya yose umurongo ngenderwaho. Muri iyi vanjili y’ibonekerwa rero, byose bifite ibisobanuro mbonezamana kandi bikoresheje imvugo ishushanya.
‘Noneho baroha urushundura’…Ubu noneho bagiye kurohera urushundura mu maso ya Yezu kuko ari we ubibategetse kandi akaba ari we ubohereje. Ubwato ni Kiliziya; uburobyi buyobowe na Petero burashushanya ukwamamaza Inkuru nziza kwa Petero Intumwa; ikiyaga ni isi n’imbaraga za sekibi.
‘bananirwa kuzamura urushundura kubera amafi menshi arimo’. Ibi rero, nibyo byerekana ko iyamamazabutumwa ritagerwaho ku mbaraga za munu gusa. Roho Mutagatifu niwe utuma iyamamazabutumwa ryera imbuto.
‘Ni bwo wa mwigishwa Yezu yakundaga abwiye Petero ati « Ni Nyagasani!»’ Indoro y’umwigishwa Yezu yakundaga imenya Nyagasani. Iyo ni indoro ya wawundi washyize umutwe we mu gituza cya Yezu igihe cy’isangira rya nyuma. Indoro yuje urukundo yonyine niyo ishobora kubona ibitaboneshwa amaso y’umubiri. Kuvuga ngo: “ni Nyagasani!” Ntabwo ryaba ari ijambo rivuzwe kubera ibyishimo gusa ahumbwo ni ijambo ry’ubuhanuzi Yohani abwiye Petero umutware wa Kiliziya. Ahasigaye ni aha Petero kugira ngo afate umwanzuro.
‘Urushundura… rwarimo amafi manini ijana na mirongo itanu n’atatu’. Uwo mubare ushaka kuvuga isi yose: “mu amahanga yose mubahindure abigishwa banjye”. ‘urushundura ntirwacitse’…Kugira ngo ubumwe bw’abantu bugaragaze ko Ingoma y’Imana iganje mu bantu, ibyo bishimangirwa n’uko ibibatandukanya babihuriza hamwe bikubaka, n’ubwo kenshi biba bigoranye.
‘Nimuze mufungure’. Hari isano ikomeye ihuza iyamamazabutumwa n’isangira ry’Ukarisitiya, dore ko n’iyamamazabutumwa rituruka ku mushyikirano ukomeye intumwa igirana na Nyagasani. Kuba rero Nyagasani wazutse yarasangiye nabo akimara kuzuka, ni ikimenyetso gikomeye cy’uwo mubano.
GUCENGERWA N’IJAMBO RY’IMANA
Ishusho:
Nkoresheje amaso y’umutima, ndabona ukuntu intumwa zikurura inyuma yazo urushundura rwuzuye amafi manini, zikagenda zigana ku nkombe aho Yezu azitegerereje.
Inema dusaba
Igikorwa cyanjye cy’iyamamazabutumwa ntikizigere kinturukamo, ahubwo kijye gituruka kuri Nyagasani ubinshishikariza, nuko nanjye mbyemere, kandi mbukore nishingikirije Nyagasani.
Tumurikirwe Ijambo ry’Imana
Iri somo riranyigisha iki ku byerekeye iyamamazabutumwa? riranyigisha iki ku ncamarenga y’ubwato n’iy’ikiyaga? Riranyigisha iki ku kugerageza kuroba Nyagasani atarakohereza? Riranyigisha iki mpereye ku kuntu ya Nyagasani wazutse yabagobotse? Ese urushundura rwuzuye amafi manini kandi ntirucike,nubwo rwari rwuzuye bigeze ako kageni, rurerekana neza icyo twagombye kwitaho mbere ya byose mu iyamamazabutumwa? ni igiki?
Ducengerwe n’Ijambo ry’Imana
Ari ingorane duhura nazo iyo turoshye urushundura Nyagasani ataraduha uburenganzira, ari n’amahirwe tugira iyo rururoshye tubitegetswe na Nyagasani wazutse, muri ibyo byose se ubutumire bwo kurya ku ifunguro ryateguwe na Nyagasani ntibwerekana ko “ibanga ry’iyogezabutumwa ryera imbuto riherereye mu kugirana na Kristu umubano wihariye? Kuri njye se uwo mubano mbona ari ngombwa mbere ya byose?
Isengesho
Nyagasani, mpa indoro nk’iya wa mwishwa wakundaga,
we washyize umutwe we mu gituza cya Yezu
igihe Yezu yahaga umubiri we abigishwa be
mu isangira rya nyuma.
Mpa kubona ibitagaragarira amaso y’umubiri,
mpa kubona ibimenyetso binyereka ko uri undi iruhande,
nyemerera nkubone kandi mpure nawe
muri byose, wowe mahoro y’isi!
Ni wowe Mugenga w’Isarura,
Sinzigere njya kure y’amaso yawe bibaho...


text:
Kigali: Ba gitifu bahuguwe ku mikorere y’urubuga Irembo
Ba gitifu b’imirenge, abashinzwe irangamimere n’abashinzwe ubutaka bagize imirenge yose mu turere tugize Umujyi wa Kigali bari guhabwa amahugurwa ku mikorere y’urubuga Irembo rutangirwaho serivisi zitandukanye za Leta.
Aya mahugurwa y’iminsi ibiri yasojwe kuri uyu wa Gatanu, tariki 2 Nzeli 2016 yateguwe n’Ikigo Rwanda Online gifite mu nshingano zacyo urubuga rwa interineti ‘Irembo’ rutangirwaho serivisi za leta, agamije gufasha abayobozi kwihutisha serivisi kuko usanga hakiri abatarabisobanukirwa bagitinza abaturage kandi umuturage we yarujuje ibyo asabwa.
Umuhuzabikorwa w’Urubuga Irembo mu mujyi wa Kigali n’Uturere twa Kamonyi, Bugesera na Gicumbi, Robert Habimana yatangaje ko impamvu y’aya mahugurwa ari ukugira ngo nk’abantu bategerejweho gukora impinduka mu baturage be gutuma bakomeza kuvunika.
Ati “Hari aho ujya kureba ugasanga gitifu cyangwa undi wagombaga gutanga icyangombwa atarabikoze kandi umuturage ibye yarabirangije,ugasanga hari nk’ufite amadosiye arenga ibihumbi bitanu atarakoraho. Icyo gihe umuturage arakomeza akavunika ,agasiragira kandi yari kujya kwikorera indi mirimo yinjiriza igihugu.”
Yakomeje avuga ko gutanga serivisi nziza biri mu bituma abaturage babaho bishimye bityo ntawe ukwiye kubatesha imirimo yabo kandi ibyabo barabirangije.
Ku kibazo cya internet igenda buhoro cyagaragaye nk’ inzitizi ituma akazi kadindira, Habimana yavuze ko uturere twatangiye kugishakira umuti.
Ati “Uturere twemeye gukemura ikibazo cya internet, nko mu karere ka Kicukiro ubuyobozi bwahise bwemerera buri murenge 4G kugira ngo hato izo serivisi zidakomeza kudindira .”
Umunyamabanga Nshingwabikorwa w’Umurenge wa Gikondo muri Kicukiro, Nathan Kanyesigye umwe mu bahuguwe ku mikoreshereze y’urubuga Irembo yatangaje ko aya amahugurwa yatumye basobanukirwa kurushaho imikorere y’urubuga Irembo.
Ati “Byadufashije kuko hari n’abari bataratangira kubishishikariza abaturage kuko nabo batabyumva neza ariko ubu ni ukubagaragariza ko mu gukoresha Irembo ubona serivisi zitandukanye kandi udatakaje umwanya.”
Hubert Kiteretse ushinzwe irangamimerere mu murenge wa Nyarugunga we ati “Ubu buryo bw’ikoranabuhanga iyo bunogejwe nta kibazo kitakemuka kandi turabyishimira .Ikindi twungutse ni uko akarere kemeye ko muri buri murenge bagiye kuduha 4G, ubu ngubu nta kirarane kizajya kibaho kuko hari nubwo gukora raporo byatinzwaga na internet yabaga itagenda neza.”
Meya w’Akarere ka Kicukiro Dr Jeanne Nyirahabimana ati “Nk’akarere icyo tugomba gukora mu guteza imbere serivisi z’urubuga Irembo ni ugushyiraho ibikorwa remezo nka internet yihuse ku buryo ibyo umuturage yasabye bitarenza iminsi kuko haba hari iminsi yagenwe.”
Yavuze ko kuba serivisi zitangirwa kuri internet bizabafasha kugenzura abadakora uko bikwiriye bakabakebura nko nkureba igihe dosiye yaziye n’igihe ubuyobozi bwagiye busubiriza uwasabye.
Abagize imirenge y’akarere ka Kicukiro bahuguriwe ku biro by’akarere ,mu gihe abo mu karere ka Gasabo bahuguriwe ku murenge wa Kimihurura naho abagize imirenge ya Nyarugenge bahugurirwa ku biro byako karere.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]